text:
MUTU 15
Kusopa Uko Chiuta Wakuzomerezga
Kasi visopa vyose vikukondweska Chiuta?
Kasi mungachimanya wuli chisopa chaunenesko?
Kasi mazuŵa ghano mbanjani awo ŵakusopa Chiuta mwaunenesko?
1. Kasi tipindurenge wuli para tikusopa Chiuta munthowa yakwenelera?
YEHOVA CHIUTA wakutipwelelera chomene ndipo wakukhumba kuti tipindurenge na ulongozgi wake wachitemwa. Para tikumusopa munthowa yakwenelera, tiŵenge ŵakukondwa ndipo tigegenge masuzgo ghanandi. Kweniso watitumbikenge na kutovwira. (Yesaya 48:17) Ndipouli, pali matchalitchi ghanandi chomene agho ghakuyowoya kuti ghakusambizga vinthu vyaunenesko vyakukhwaskana na Chiuta. Kweni matchalitchi agha ghakusambizga vinthu vyakupambana chomene pa nkhani ya Chiuta na ivyo wakukhumba kuti tichitenge.
2. Kasi tikwenera kuchita vichi kuti timanye chisopa chaunenesko? Yowoyani chiyelezgero.
2 Kasi mungayimanya wuli nthowa iyo Yehova wakuzomerezga kuti timusopenge? Kuti mungakhumbikwira kusambira na kuyaniska ivyo matchalitchi ghose ghakusambizga yayi. Kweni mukwenera kumanya waka ivyo Baibolo likusambizga pa nkhani ya kusopa kwaunenesko. Tiyelezgere kuti mu vyaru vinandi muli ŵanthu awo ŵakupanga ndalama zautesi. Para mungapika ntchito ya kupambaniska pakati pa ndalama zautesi na zanadi, kasi mungachita wuli kuti muzimanye? Kasi mungachita kusungilira pa mtima ndalama yiliyose yautesi? Yayi. Chingaŵa chamahara kuti mumanye ndalama zanadi. Para mwamanya ndalama zanadi, chingaŵa chipusu kumanya zautesi. Mwakuyana waka, para tamanya chisopa chaunenesko, chingaŵaso chipusu kumanya visopa vyautesi.
3. Kuyana na ivyo Yesu wakayowoya, kasi tikwenera kuchita vichi para tikukhumba kuti tikondweske Chiuta?
3 Ntchakuzirwa chomene kusopa Yehova mu nthowa iyo wakuzomerezga. Ŵanthu ŵanandi ŵakugomezga kuti matchalitchi ghose ghakukondweska Chiuta, kweni ndimo Baibolo likusambizgira yayi. Kweniso kumanyikwa waka kuti ndise Ŵakhristu nkhwakukwana yayi. Yesu wakati: “Ni waliyose yayi uyo wakuyowoya kwa ine kuti, ‘Fumu, Fumu,’ wazamunjira mu Ufumu wa kuchanya, kweni yekha uyo wakuchita khumbo la Adada awo ŵali kuchanya.” Ntheura kuti tikondweske Chiuta, tikwenera kusambira ivyo Yehova wakukhumba na kuchita. Yesu wakayowoya kuti ŵanthu awo ŵakuchita yayi khumbo la Chiuta, ‘ŵakuchita viheni.’ (Mateyu 7:21-23) Nga ni ndalama yautesi, chisopa chautesi chilije phindu kweniso ntchakofya.
4. Zunurani nthowa ziŵiri izo Yesu wakayowoya. Kasi nthowa yiliyose yikuluta nkhu?
4 Yehova wapeleka mwaŵi kwa waliyose pa charu chapasi kuti wazakaŵe na umoyo wamuyirayira. Kweni kuti tizakasange umoyo wamuyirayira mu Paradiso, tikwenera kusopa Chiuta mu nthowa iyo wakuzomerezga na kuchita ivyo wakukhumba. Ntchachitima kuti ŵanthu ŵanandi wakukana kuchita ivyo Chiuta wakukhumba. Lekani Yesu wakati: “Njirani pa chipata chifinyi, chifukwa chipata chikuru chili na nthowa yisani iyo yikuya ku pharanyiko, ndipo mbanandi awo ŵakwendamo. Kweni chipata chifinyi chili na nthowa yichoko iyo yikuya ku umoyo, ndipo mbachoko awo ŵakuyisanga.” (Mateyu 7:13, 14) Chisopa chaunenesko chingatovwira kuti tizakasange umoyo wamuyirayira, kweni chisopa chautesi chingatipangiska kuti tizakaparanyike. Yehova wakukhumba yayi kuti tizakafwe, lekani wapeleka mwaŵi wakuti ŵanthu ŵasambire za iyo. (2 Petrosi 3:9) Ntheura tingazakasanga umoyo panji yayi, kuyana na umo tikusopera.
UMO MUNGAMANYIRA CHISOPA CHAUNENESKO
5. Kasi ntchivichi chingatovwira kumanya awo ŵali mu chisopa chaunenesko?
5 Kasi tingayisanga wuli ‘nthowa yakuya ku umoyo’? Yesu wakayowoya kuti ŵanthu awo ŵali mu chisopa chaunenesko ŵazamumanyikwa kwizira mu ivyo ŵakuchita. Wakati, “Muŵamanyenge na vipambi vyawo. Khuni lililose liwemi likupambika vipambi viwemi.” (Mateyu 7:16, 17) Mu mazgu ghanyake tingati, awo ŵali mu chisopa chaunenesko ŵakumanyikwa na ivyo ŵakugomezga kweniso nkharo yawo. Nangauli iwo mbarunji yayi ndipo ŵakubuda, Ŵakhristu ŵaunenesko ŵakuyezgayezga kuchita khumbo la Chiuta. Tiyeni tidumbiskane fundo 6 izo zingatovwira kuti timanye awo ŵali mu chisopa chaunenesko.
6, 7. Kasi ŵanthu ŵa Chiuta ŵakuliwona wuli Baibolo, ndipo Yesu wakachitanga wuli na malemba?
6 Ivyo Ŵakhristu ŵaunenesko ŵakusambizga vikufuma mu Baibolo. Baibolo likuti: “Malemba ghose ngakupelekeka na Chiuta kwizira mwa mzimu ndipo ngachandulo pa kusambizga, kuchenya, kunyoloska vinthu, na kulanga mu urunji, mwakuti munthu wa Chiuta waŵenge wakukwana, wakunozgeka kuchita mulimo uliwose uwemi.” (2 Timote 3:16, 17) Paulosi wakalembera kalata Ŵakhristu ŵanyake kuti: “Apo mukapulika mazgu gha Chiuta kwa ise, mukaghazomera nga ni mazgu gha ŵanthu yayi, kweni nga umo ghaliri nadi mazgu gha Chiuta, agho ghakugwira ntchito mwa imwe ŵakugomezga.” (1 Ŵatesalonika 2:13) Ntheura awo ŵali mu chisopa chaunenesko, ivyo ŵakusambizga na kugomezga vikufuma mu maghanoghano gha ŵanthu yayi panji mitheto yawo. Kweni vikufuma mu mazgu gha Chiuta, Baibolo.
7 Yesu wakalongora chiyelezgero chiwemi chifukwa ivyo wakasambizganga vikafumanga mu Mazgu gha Chiuta. Apo wakalombanga kwa Adada ŵake, wakati: “Mazgu ghinu mbunenesko.” (Yohane 17:17) Yesu wakagomezganga chomene Mazgu gha Chiuta, ndipo vyose ivyo wakasambizganga vikakolerananga na Malemba. Kanandi Yesu wakayowoyanga kuti: “Kuli kulembeka.” (Mateyu 4:4, 7, 10) Pamanyuma wakazunuranga mazgu gha mu lemba. Mazuŵa ghano napo, ŵanthu ŵa Chiuta ŵakusambizga maghanoghano ghawo yayi. Ŵakugomezga kuti Baibolo ni Mazgu gha Chiuta, ndipo ivyo ŵakusambizga vikukolerana chomene na ivyo Baibolo likuyowoya.
8. Kasi tikwenera kuchitaso vichi padera pakusopa waka Yehova?
8 Awo ŵali mu chisopa chaunenesko ŵakusopa Yehova yekha ndipo ŵakuphalirako ŵanthu zina lake. Yesu wakati: “Yehova Chiuta wako ndiyo ukwenera kumusopa, ndipo ndiyo pera uyo ukwenera kumuchitira uteŵeti wakupatulika.” (Mateyu 4:10) Lekani ŵateŵeti ŵa Chiuta ŵakusopa Yehova yekha mbwenu. Kweniso ŵakuphalirako ŵanthu zina la Chiuta waunenesko na umo iyo waliri. Lemba la Salimo 83:18 likuti: “Mwaŵeneimwe zina linu ni Yehova, ndimwe mwekha Wapachanya Nkhanira pa charu chose chapasi.” Yesu wakawovwira ŵanthu kuti ŵamumanye Chiuta. Pakupemphera, wakati: “Navumbura zina linu ku ŵanthu awo mukanipa kufuma mu charu.” (Yohane 17:6) Awo ŵali mu chisopa chaunenesko mazuŵa ghano, nawo ŵakuphalirako ŵanyawo zina la Chiuta, ivyo wakukhumba kuzakachita, ndiposo mikhaliro yake.
9, 10. Kasi Ŵakhristu ŵaunenesko ŵakulongora wuli kuti ŵakutemwana?
9 Ŵanthu ŵa Chiuta ŵakutemwana zanadi. Yesu wakati: “Usange mukutemwana, wose ŵamanyenge kuti ndimwe ŵasambiri ŵane.” (Yohane 13:35) Ŵakhristu ŵakwambilira ŵakatemwananga zanadi. Chitemwa ichi chikutovwira kuti timazge sankho ilo likuŵapo chifukwa cha kupambana fuko, mtundu, charu, panji chifukwa cha kuti ŵanyake mbakavu panji mbasambazi. Ndipo chitemwa ichi chikovwiraso kuti Ŵakhristu ŵaunenesko ŵakoleranenge pa charu chose. (Ŵerengani Ŵakolose 3:14.) Awo ŵali mu chisopa chautesi ŵakutemwana nthena yayi. Tikumanya wuli? Ŵakukomana ŵekhaŵekha chifukwa cha kupambana vyaru na mitundu. Ŵakhristu ŵaunenesko ŵakukomana yayi panji kukoma munthu waliyose. Baibolo likuti: “Ŵana ŵa Chiuta na ŵana ŵa Dyabulosi ŵakumanyikwa na fundo iyi: Waliyose uyo wakuleka kuchita urunji na uyo wakuleka kutemwa mubali wake ngwakufuma kwa Chiuta yayi . . . Titemwanenge. . . . Tileke kuŵa nga ni Kayini uyo wakafuma kwa muheni ndipo wakakoma munung’una wake.”
10 Chitemwa chanadi chikung’anamura vinandi padera pa kuleka waka kukoma ŵanyithu. Ŵakhristu ŵaunenesko ŵakugwiliskira ntchito nyengo, nkhongono, na chuma chawo pa kovwirana na kukhozgana. (Ŵahebere 10:24, 25) Ŵakovwirana mu nyengo ya masuzgo, ndipo ŵakugomezgeka. Iwo ŵakulondezga ulongozgi wa mu Baibolo wakuti “tichite icho ntchiwemi kwa wose.”
11. Chifukwa wuli tikwenera kupulikana mwa Yesu Khristu?
11 Ŵakhristu ŵaunenesko ŵakugomezga kuti Chiuta wakatuma Yesu Khristu kuti wazakatiponoske. Baibolo likuti: “Palije munyake uyo wangatiponoska, chifukwa palije zina linyake pa charu chapasi ilo Chiuta wasankha pakati pa ŵanthu kuti watiponoske nalo.” (Milimo 4:12) Mu Mutu 5 tikasambira kuti, Yesu wakapeleka umoyo wake kuŵa sembe kuti wawombore ŵanthu awo ŵakupulikira. (Mateyu 20:28) Kweniso Chiuta wali kusankha Yesu kuŵa Fumu ya Ufumu wakuchanya uwo uzamulamulira charu chose chapasi. Para tikukhumba kuzakasanga umoyo wamuyirayira, tikwenera kupulikira Yesu na kuchita ivyo wakasambizganga. Ivi ndivyo Chiuta wakukhumba kuti tichitenge. Lekani Baibolo likuti: “Uyo wakupulikana mwa Mwana wali na umoyo wamuyirayira. Uyo wakuleka kupulikira Mwana wazamuwona umoyo chara.”
12. Kasi kuleka kuŵa ku chigaŵa cha charu, chikung’anamura vichi?
12 Ŵakhristu ŵaunenesko ŵali ku chigaŵa cha charu chara. Apo wakeruzgikanga panthazi pa Pilato, fumu ya Ŵaroma, Yesu wakati: “Ufumu wane ngwa charu chino chara.” (Yohane 18:36) Ŵalondezgi ŵa Yesu ŵakujilambika ku Ufumu wakuchanya. Kwali ŵakukhala mu charu wuli, iwo ŵakuchitako yayi ndyali za mu charu icho, nkhondo, panji vivulupi. Ndipouli, awo ŵakusopa Yehova ŵakususka yayi ŵanthu awo ŵali mu vipani vya ndyali panji awo ŵakupharizgana mu visora vya ndyali. Ŵakukanizga ŵanthu yayi kuvota. Nangauli Ŵakhristu ŵaunenesko ŵakuchitako yayi ndyali, kweni ŵakupulikira chomene malango gha boma. Chifukwa wuli? Chifukwa Mazgu gha Chiuta ghakuŵaphalira kuti ‘ŵajilambikenge’ ku ŵalara panji kuti “ŵamazaza” ŵa boma. (Ŵaroma 13:1) Para ŵalara ŵa boma ŵaphalira Ŵakhristu ŵaunenesko kuti ŵachite vinthu ivyo vikupambana na malango gha Chiuta, iwo ŵakuchita nga mbapositole. Awo ŵakati: “Tikwenera kupulikira Chiuta nga muwusi m’malo mwa ŵanthu.”
13. Kasi Ŵakhristu ŵaunenesko ŵakugomezga kuti Ufumu wa Chiuta uzamuchita vichi, ndipo ŵakuchita vichi?
13 Ŵalondezgi ŵa Yesu ŵakupharazga kuti Ufumu wa Chiuta ndiwo pera uzamumazga masuzgo gha ŵanthu. Yesu wakati: “Makani ghawemi agha gha Ufumu, ghazamupharazgika mu charu chose chapasi kuti uŵe ukaboni ku mitundu yose, penepapo ndipo umaliro wizenge.” (Mateyu 24:14) M’malo mwakuchiska ŵanthu kuti ŵagomezgenge ŵanthu awo ŵakuŵalamulira kuti ŵamazgenge masuzgo ghawo, Ŵakhristu ŵaunenesko ŵakupharazga kuti Ufumu wa Chiuta ndiwo wekha uzamumazga masuzgo gha ŵanthu. (Salimo 146:3) Yesu wakatisambizga kuti tilombenge Ufumu wa Chiuta uwo ni boma laurunji. Iyo wakati: “Ufumu winu wize. Khumbo linu lichitike pano pasi nga nkhuchanya.” (Mateyu 6:10) Chiuta wakayowoyerathu kuti Ufumu uwu, “uzamuteketa na kumazga maufumu ghose agha, ndipo iwo wekha ndiwo uzamuŵako kwamuyirayira.”
14. Kasi mukuwona kuti ntchisopa ntchini icho chikuchita ivyo Ŵakhristu ŵaunenesko ŵakwenera kuchita?
14 Kufuma pa ivyo tasambira, jifumbani kuti: ‘Kasi ntchisopa ntchini icho visambizgo vyake vyose vikufuma mu Baibolo kweniso chikuphalirako ŵanthu zina la Yehova? Kasi ntchisopa ntchini icho ŵanthu ŵake ŵakutemwana zanadi, ŵali na chipulikano mwa Yesu, ŵali ku chigaŵa cha charu chara, kweniso ŵakupharazga kuti Ufumu wa Chiuta ndiwo wekha uzamumazga masuzgo gha ŵanthu? Pa visopa vyose ivyo vili pa charu chapasi, ntchisopa ntchini icho chikuchita vyose ivi?’ Ukaboni ukulongora kuti Ŵakaboni ŵa Yehova ndiwo ŵakuchita ivi.
KASI MUCHITENGECHI?
15. Padera pa kugomezga kuti Chiuta waliko, kasi wakukhumbaso kuti tichitenge vichi?
15 Kugomezga waka kuti Chiuta waliko nkhwakukwana yayi kuti wakondwe nase. Chifukwa Baibolo likuti mizimu yiheni nayo yikugomezga kuti Chiuta waliko. (Yakobe 2:19) Kweni mizimu yiheni yikuchita khumbo la Chiuta yayi ndipo wakuyitemwa yayi. Kuti Chiuta watitemwe, tikwenera kugomezga waka kuti waliko yayi, kweni tikweneraso kuchita khumbo lake. Tikwenera kufumako ku chisopa chautesi na kunjira mu chisopa chaunenesko.
16. Kasi tikwenera kuchita wuli na vinthu ivyo vikukolerana na chisopa chautesi?
16 Mpositole Paulosi wakayowoya kuti tikwenera yayi kuchitako vinthu ivyo vikukolerana na chisopa chautesi. Iyo wakati: “Yehova wakuti: ‘Fumanipo pakati pawo, ndipo jipaturani kwa iwo, lekani kukhwaska chinthu chaukazuzi, ndipo nizamumupokelerani.’” (2 Ŵakorinte 6:17; Yesaya 52:11) Ntheura Ŵakhristu ŵaunenesko ŵakuchitako yayi chinthu chilichose icho chikukolerana na chisopa chautesi.
17, 18. Kasi “Babuloni Mukuru” wakwimira vichi, ndipo chifukwa wuli tikwenera “kufumamo mwa iyo” mwaluŵiro?
17 Baibolo likulongora kuti visopa vyose vyautesi ndivyo vikupanga “Babuloni Mukuru.” * (Chivumbuzi 17:5) Zina lakuti Babuloni, likutikumbuska msumba wakale wa Babuloni. Mu msumba uwu ndimo mukambira chisopa chautesi, Chigumula cha mu nyengo ya Nowa chikati chamara. Mu Babuloni, ndimo visambizgo vinandi vyautesi na maluso agho visopa vyautesi vikuchita, vikambira. Mwachiyelezgero, Ŵababuloni ŵakagomezganga kuti kuli ŵachiuta ŵatatu mwa chiuta yumoza. Mazuŵa ghano napo, visopa vinandi vikusambizga nthena. Kweni Baibolo likusambizga kuti kuli Chiuta yumoza pera waunenesko, Yehova. Ndipo Yesu Khristu ni Mwana wake. (Yohane 17:3) Ŵababuloni ŵakagomezganga kuti ŵanthu ŵali na mzimu uwo ukulutilira kuŵa wamoyo para munthu wafwa ndipo ungalangika ku moto. Mazuŵa ghano napo, matchalitchi ghanandi ghakusambizga kuti para munthu uyo wakachitanga viheni wafwa, wakukalangika ku moto.
18 Pakuti visambizgo vyautesi vya Ŵababuloni vikathandazgika pa charu chose, lekani mazuŵa ghano Babuloni Mukuru wakwimira ufumu wa pa charu chose wa chisopa chautesi. Chiuta wakayowoyerathu kuti chisopa chautesi ichi, chizamumara mwamabuchi. Lekani ntchakuzirwa chomene kuti muleke kuchitako chinthu chilichose chakukhwaskana na Babuloni Mukuru. Yehova Chiuta wakukhumba kuti ‘mufumemo mwa iyo’ mwaluŵiro apo nyengo yichali.
19. Kasi muzamusanga vichi para mukuteŵetera Yehova?
19 Para mwafumamo mu chisopa chautesi, ŵanthu awo ŵakaŵa ŵabwezi ŵinu ŵalekenge kuchezga namwe. Kweni manyani kuti para mukuteŵetera lumoza na ŵanthu ŵa Yehova, musangenge mabwezi ghanandi. Ŵasambiri ŵa Yesu ŵakaleka vinthu vinyake na kulondezga Yesu. Kweni ŵakasanga mabwezi ghanandi. Namwe musangenge ŵabali na ŵadumbu ŵanandi ŵauzimu. Muŵenge mu gulu la Ŵakhristu ŵaunenesko pa charu chose, ndipo ŵamutemwaninge zanadi. Ndiposo muzamusanga umoyo wamuyirayira “mu nyengo iyo yikwiza.” (Ŵerengani Mariko 10:28-30.) Nyengo zinyake ŵanthu awo ŵakaleka kuchezga namwe chifukwa cha ivyo mukugomezga, kunthazi nawo ŵangazakamba kusambira Baibolo na kwamba kusopa Yehova.
20. Kasi ŵanthu awo ŵali mu chisopa chaunenesko ŵakulindilira vichi?
20 Baibolo likusambizga kuti sonosono apa Chiuta waparanyenge charu chiheni ichi ndipo wizenge na charu chiphya icho muzamuŵa urunji. Ufumu wake ndiwo uzamulamulira charu chose. (2 Petrosi 3:9, 13) Charu ichi chizamuŵa chiwemi chomene. Mu charu chiphya, muzamuŵa chisopa chimoza pera chaunenesko. Ipo ntchamahara kuti mwambepo sono kusopa pamoza na Ŵakhristu ŵaunenesko.
^ ndime 17 Kuti mumanye chifukwa icho Babuloni Mukuru wakwimira visopa vyose vyautesi pa charu chapasi, wonani Vyakusazgirapo pa pa mutu wakuti Kasi “Babuloni Mukuru” ni Vichi?.


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuvumbura maluso gha ŵanthu (1-9)
-
Ivyo vikufipiska munthu vikufuma mu mtima (10-20)
-
Chipulikano chikuru cha mwanakazi wa ku Fonike (21-28)
-
Yesu wakuchizga matenda ghanandi (29-31)
-
Yesu wakuryeska ŵanthu 4,000 (32-39)
15 Ŵafarisi na ŵalembi ŵakiza kwa Yesu kufuma ku Yerusalemu,+ ŵakati:
2 “Chifukwa wuli ŵasambiri ŵako ŵakulondezga yayi maluso gha ŵasekuru? Mwachiyelezgero, ŵakugeza yayi mu mawoko para ŵakukhumba kurya chakurya.”+
3 Iyo wakaŵazgora, kuti: “Chifukwa wuli namwe mukulondezga chara dango la Chiuta chifukwa cha maluso ghinu?+
4 Mwachiyelezgero, Chiuta wakati, ‘Chindika awuso na anyoko,’+ ndipo ‘Uyo wakuyowoyera viheni awiske panji anyina wakomeke.’+
5 Kweni imwe mukuti, ‘Waliyose uyo wakuphalira awiske panji anyina kuti: “Chilichose icho nili nacho, icho mungovwirika nacho, ntchawanangwa chakupeleka kwa Chiuta,”+
6 wangachindikanga awiske napachoko chara.’ Ntheura mazgu gha Chiuta mwaghazgora ghambura ntchito chifukwa cha maluso ghinu.+
7 Mwaŵapusikizgi imwe, Yesaya wakaneneska pakuchima vya imwe, apo wakati:+
8 ‘Ŵanthu aŵa ŵakunichindika na milomo yawo, kweni mitima yawo yili kutali na ine.
9 Ŵakunisopa pawaka, chifukwa ŵakusambizga malango gha ŵanthu m’malo mwa visambizgo vya Chiuta.’”+
10 Ndipo wakachemera mzinda kufupi, wakati kwa iwo: “Tegherezgani na kupulikiska ng’anamuro lake:+
11 Icho chikunjira mu mulomo wa munthu ndicho chikumufipiska chara, kweni icho chikufuma mu mulomo wake ndicho chikumufipiska.”+
12 Ndipo ŵasambiri ŵakiza kwa iyo, ŵakati: “Kasi mukumanya kuti Ŵafarisi ŵangukhuŵara pakupulika ivyo mwanguyowoya?”+
13 Iyo wakazgora kuti: “Chakumera chilichose icho Adada ŵakuchanya ŵakapanda chara, chizgulikenge.
14 Ŵalekani. Mbalongozgi ŵachibulumutira. Ndipo usange munthu wachibulumutira wakulongozga munthu wachibulumutira, wose ŵawenge mu mbuna.”+
15 Petrosi wakati: “Tilongosolerani ntharika iyi.”
16 Iyo wakati: “Kasi namwe muchali mundapulikiske?+
17 Kasi mukumanya chara kuti chose icho chikunjira mu mulomo chikujumpha mu nthumbo ndipo chikufumira kuwaro kwa thupi?
18 Kweni vinthu ivyo vikufuma mu mulomo vikufuma mu mtima, ndipo vinthu ivi ndivyo vikufipiska munthu.+
19 Mwachiyelezgero, mu mtima mukufuma maghanoghano ghaheni,+ kukoma ŵanthu, mauleŵi, mauzaghali, unkhungu, maukaboni ghautesi, misinjiro.
20 Vinthu ivi ndivyo vikufipiska munthu. Kweni kurya chakurya na mawoko ghambura kugeza kukufipiska munthu chara.”
21 Sono Yesu wakafumako kura, wakaluta ku vigaŵa vya Ture na Sidoni.+
22 Ndipo wonani, mwanakazi wa ku Fonike, wakufuma ku vigaŵa vira wakiza na kuchemerezga kuti: “Munilengere lusungu, Fumu, Mwana wa Davide. Mwana wane msungwana wakusuzgika uheni chomene na chiŵanda.”+
23 Kweni wakamuzgora mazgu ghalighose chara. Ntheura ŵasambiri ŵake ŵakiza na kwamba kumupempha kuti: “Muphalirani walutenge, chifukwa wakulutilira kuchemerezga kumanyuma kwithu.”
24 Wakazgora kuti: “Nkhatumika ku waliyose chara, kweni ku mberere zakuzgeŵa za nyumba ya Israyeli.”+
25 Kweni mwanakazi wakiza na kumusindamira, wakati: “Fumu, novwirani!”
26 Iyo wakazgora kuti: “Ntchakwenelera chara kutora chakurya cha ŵana na kuponyera tuntcheŵe.”
27 Mwanakazi wakati: “Enya Fumu, kweni tuntcheŵe tukulyako maluvuvu agho ghakumbotoka kufuma pa thebulu la ŵasekuru ŵawo.”+
28 Ndipo Yesu wakamuzgora kuti: “Wamwanakazi iwe, chipulikano chako ntchikuru, ivyo ukukhumba vikuchitikire.” Ndipo mwana wake msungwana wakachizgika kufuma pa ora lira.
29 Yesu wakati wafuma kura, wakiza kufupi na Nyanja ya Galileya.+ Wakakwera mu phiri na kukhala pasi mwenemura.
30 Penepapo mizinda yikuru yikiza kwa iyo, ŵakizanga pamoza na ŵanthu ŵakupendera, vilima, ŵachibulumutira, ŵambuwu na ŵanyake ŵanandi. Ŵakaŵaŵika pa malundi ghake, ndipo wakaŵachizga.+
31 Ntheura mzinda ukazizwa apo ukawona ŵambuwu ŵakuyowoya, vilima vikuchizgika, ŵakupendera ŵakwenda, ŵachibulumutira ŵakuwona, ndipo ŵakachindika Chiuta wa Israyeli.+
32 Yesu wakachema ŵasambiri ŵake, wakati: “Nili na chitima na mzinda,+ chifukwa ŵakhala nane mazuŵa ghatatu kweni ŵalije kakuti ŵarye. Nkhukhumba yayi kuŵawezga na njara chifukwa ŵangalenduka pa nthowa.”+
33 Kweni ŵasambiri ŵakati kwa iyo: “Kasi vingwa vyakukwana tivitorenge nkhu mu malo ghamayiyi agha kuti mzinda ukuru nga ni uwu urye na kukhuta?”+
34 Yesu wakati kwa iwo: “Muli na vingwa vilinga?” Ŵakati: “Vingwa 7 na tusomba tuchoko waka.”
35 Sono wakati waphalira mzinda kuti ukhale pasi,
36 wakatora vingwa 7 vira na somba, ndipo wakati wawonga, wakavimenya na kuvipeleka ku ŵasambiri ŵake, ndipo ŵasambiri ŵakapeleka ku mizinda.+
37 Ndipo wose ŵakarya na kukhuta. Ŵakatora vimenyu vyakukhalapo vyakukwana vidunga 7 vikuruvikuru.+
38 Awo ŵakarya ŵakaŵa ŵanalume 4,000, kwambura kupenderako ŵanakazi na ŵana.
39 Paumaliro, wakati wawezga mizinda, wakakwera boti na kwiza mu chigaŵa cha Magadani.+
Tumizgani
Tumizgani
Mateyu 15
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=40&Chapter=15&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D40%26Chapter%3D15%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
NKHANI MU VITHUZITHUZI
NKHANI MU VITHUZITHUZI
Rahabi Wakapulikira Ivyo Wakaphalirika
Rahabi wakapona apo Ŵaisrayeli ŵakaparanya msumba wa Yeriko. Kasi wakapona wuli? Mungaŵerenga nkhani iyi pa Intaneti panji mungapulinta PDF.
Vinyake
Ŵaisrayeli Ŵakapanga Tholi la Golide
Ŵaisrayeli ŵakapanga tholi. Ŵakatenge tholi ili likwimira Chiuta, kweni kasi Chiuta wakakondwa navyo?
Mozesi Wakakulira ku Eguputo
Chifukwa wuli Mozesi amama ŵake akamuŵikira mu Mlonga wa Nayelo? Sambira vya Mozesi, banja lake, na mwana mwanakazi wa Farawo.
Yosefe Wakaponoska Ŵanthu
Koperani nkhani iyi na kuŵerenga vya Yosefe, uyo Chiuta wakamovwira kuponoska ŵanthu.


text:
SAMBIRO 19
Kasi Muzga Wakugomezgeka na Wavinjeru Ni Njani?
Pambere Yesu wandakomeke, wakatolera ŵasambiri ŵake ŵanayi pamphepete. Pakaŵa Petrosi, Yakobe, Yohane, na Andireya. Apo Yesu wakaŵaphaliranga chimanyikwiro cha kuŵapo kwake mu mazuŵa ghaumaliro, wakafumba fumbo lakuzirwa, wakati: “Kasi muzga wakugomezgeka na wavinjeru ni njani, uyo fumu yake yamwimika pa ŵateŵeti ŵake ŵa pa nyumba, kuti waŵape chakurya pa nyengo yakwenelera?” (Mateyu 24:3, 45; Mariko 13:3, 4) Apa fundo ya Yesu yikaŵa yakuti, iyo pakuŵa “fumu,” wimikenge ŵanthu awo ŵapelekenge chakurya chauzimu ku awo ŵakumulondezga. Kasi ŵanthu aŵa mbanjani?
Mbakhristu ŵachoko waka ŵakuphakazgika na mzimu. “Muzga” uyu wakupeleka chakurya chauzimu ku Ŵakhristu ŵanyake pa nyengo yakwenelera. Tikuthemba muzga uyu kuti watipe “chakurya chakukwana pa nyengo yakwenelera.”—Luka 12:42.
Ŵakwendeska vinthu mu nyumba ya Chiuta. (1 Timote 3:15) Yesu wali kupeleka ntchito yikuru kwa muzga wake. Iyi ni ntchito yakwendeska vinthu mu gulu la Yehova pano pasi. Wakupwelelera katundu wa gulu ili, kulongozga pa ntchito ya kupharazga, na kutisambizga kwizira mu mipingo. Muzga uyu wakutipa vinthu ivyo tikukhumba, pa nyengo iyo tikuvikhumbira. Vinyake ivyo wakutipa ni mabuku agho tikupharazgira, kweniso maungano gha mpingo na ghakuru wuwo.
Muzga uyu ngwakugomezgeka, chifukwa wakudemelera ku unenesko uwo Baibolo likusambizga, kweniso wakufiska ntchito ya kupharazga makani ghawemi. Ngwavinjeru, chifukwa wakupwelelera makora vinthu vya Khristu pano pasi. (Milimo 10:42) Chiuta wakutumbika ivyo muzga uyu wakuchita. Ŵanthu ŵanandi ŵakwiza mu gulu la Chiuta, kweniso tikukhuta na chakurya chauzimu.—Yesaya 60:22; 65:13.
Kasi Yesu wakasora njani kuti walyeske ŵasambiri ŵake?
Kasi muzga ngwakugomezgeka na wavinjeru munthowa wuli?


text:
UTEŴETI NA UMOYO WACHIKHRISTU–KABUKU KA MAUNGANO MARCH 2016
Umo Mungapharazgira
Ivyo mungayowoya pakugaŵira Gongwe la Mulinda kweniso kapepara kakuchemera ŵanthu ku Chikumbusko cha nyifwa ya Khristu mu 2016. Pakulemba sachizgo linu mungatolera pa masachizgo agha.
MAZGU GHA CHIUTA MBUSAMBAZI
Esitere Wakavikilira Zina la Yehova na Ŵanthu Ŵake
Esitere wakaŵika umoyo wake pa ngozi kuti wawovwire Modekayi pakulemba dango lakuvikilira Ŵayuda kuti ŵaleke kukomeka. (Esitere 6-10)
PHARAZGANI MWALUSO
Ivyo Vingatovwira Kuti Tiŵe Ŵaluso mu Uteŵeti
—Umo Imwe Mungapharazgira na Magazini
Fundo izo zingamovwirani kuti mupharazge mu mazgu ghinu na ghinu na Gongwe la Mulinda ndiposo Wukani!
UMOYO WACHIKHRISTU
Pokelerani Ŵalendo
Kasi tingawovwira wuli ŵalendo na ŵakulopwa kuti ŵajipulike kuti ŵapokelereka?
MAZGU GHA CHIUTA MBUSAMBAZI
Yobu Wakathera Yayi ku Viyezgo
Yobu wakalongora kuti Yehova ngwakuzirwa chomene mu umoyo wake. (yobu 1-5)
MAZGU GHA CHIUTA MBUSAMBAZI
Yobu Wakayowoya Masuzgo Ghake
Yobu wakaghanaghana mwakubudika chifukwa cha masuzgo agho wakakumana nagho, kweni wakalutilira kutemwa Yehova Chiuta. (Yobu 6-10)
MAZGU GHA CHIUTA MBUSAMBAZI
Yobu Wakagomezganga Kuti Kuli Chiwuka
Yobu wakamanya kuti Yehova wangamuwuska nga umo chisinga chikusundira. (Yobu 11-15)
UMOYO WACHIKHRISTU
Ŵakufwa Ŵazamuwuskika Chifukwa cha Sembe ya Yesu
Sembe yakuwombora iyo ntchawanangwa chakufuma kwa Yehova, yikovwira kuti ŵakufwa ŵazakawuke. M’malo mwa kulira kuti ŵabali ŵithu ŵafwa, tizamukondwa kuŵapokelera para ŵawuka.


text:
34 Mozesi wakafuma mu vidika vya Mowabu, wakakwera Phiri la Nebo,+ pachanya pa Pisiga,+ kuthyana na Yeriko.+ Ndipo Yehova wakamulongora charu chose, kwamba ku Giliyadi m’paka ku Dani,+2 Nafutali yose, charu cha Efurayimu na Manase, charu chose cha Yuda m’paka ku nyanja ya kumanjiliro gha dazi,*+3 Negebu,+ Chigaŵa cha Yorodani,+ na chidika cha Yeriko, msumba wa makuni gha mikama, m’paka ku Zowari.+4 Yehova wakati kwa iyo: “Ichi ni charu icho nkhalapa kwa Abrahamu, Yisake, na Yakhobe, kuti: ‘Nizamuchipeleka ku mphapu* yako.’+ Nati uchiwone waka na maso ghako, kweni wambukirengeko chara.”+5 Ntheura Mozesi muteŵeti wa Yehova wakafwira mwenemura mu charu cha Mowabu, nga umo Yehova wakayowoyera.+6 Wakamusunga mu dambo, mu charu cha Mowabu pafupi na Beti-peyori, kweni palije munthu nanga njumoza uyo wakumanya apo pali dindi lake m’paka sono.+7 Mozesi wakafwa na vyaka 120.+ Maso ghake ghakafwa yayi, ndipo nkhongono zake zikamara chara.8 Ŵaisrayeli ŵakamulira Mozesi mu vidika vya Mowabu kwa mazuŵa 30.+ Ndipo mazuŵa gha kulira na kutengelera Mozesi ghakamara.9 Joshuwa mwana wa Nuni wakazura na mzimu wa vinjeru chifukwa Mozesi wakaŵika woko lake pa iyo.+ Ŵaisrayeli wose ŵakamba kumupulikira ndipo ŵakachita nga umo Yehova wakamuphalilira Mozesi.+10 Kweni mu Israyeli mukawukaso ntchimi yinyake yayi yakuyana na Mozesi,+ uyo Yehova wakamanyana nayo chisko na chisko.+11 Wakachita vimanyikwiro vyose na minthondwe ivyo Yehova wakamutuma kuti wachite kwa Farawo mu charu cha Eguputo, ku ŵateŵeti ŵake wose, na charu chake chose,+12 pamoza na woko lankhongono na nkhongono zakofya izo Mozesi wakalongora pamaso pa Ŵaisrayeli wose.+
Mazgu Ghamusi
^ Ndiko kuti, Nyanja Yikuru, Nyanja ya Meditereniyani.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
9 Asi nili mwanangwa? Asi nili mpositole? Asi nili kumuwona Yesu Fumu yithu?+ Asi imwe ndimwe mulimo wane mu Fumu?
2 Nanga nileke kuŵa mpositole ku ŵanyake, kwa imwe nili mpositole nadi. Pakuti ndimwe chidindo chakukhozgera upositole wane mwa Fumu.
3 Kujivikilira kwane ku awo ŵakunikayikira ni uku:
4 Kasi tilije wanangwa wa kurya na kumwa?
5 Kasi tilije wanangwa wa kwenda na muwoli uyo ngwakugomezga,+ nga umo ŵakuchitira ŵapositole ŵanyake wose na ŵanung’una ŵa Fumu+ kweniso Kefase?+
6 Panji kasi ine na Baranaba+ ndise tekha tilije wanangwa wa kugwira ntchito yakulembeka?
7 Kasi ni njani uyo wakugwira ntchito ya usilikari ndipo wakujilipira yekha? Ni njani uyo wakupanda munda wa mpheska ndipo wakuryako yayi vipambi vyake?+ Panji ni njani uyo wakuliska mskambo ndipo wakuleka kumwako mkaka wa viŵeto vyake?
8 Kasi nkhuyowoya vinthu ivi nga umo ŵakuwonera ŵanthu? Panji kasi Dango likuyowoya yayi vinthu ivi?
9 Pakuti mu Dango la Mozesi muli kulembeka kuti: “Ng’ombe ungayikakanga ku mulomo yayi para yikupwantha tirigu.”+ Kasi ng’ombe ndizo Chiuta wakupwelelera?
10 Panji kasi vyose ivi wakuyowoya chifukwa cha ise? Vikalembeka chifukwa cha ise, pakuti munthu uyo wakulima wakwenera kulima na chigomezgo, ndipo munthu uyo wakupwantha wakwenera kuphwantha na chigomezgo chakuti wazamupokako.
11 Usange taseŵa vinthu vyauzimu kwa imwe, kasi ntchiheni usange tikupokera vinthu vya thupi kufuma kwa imwe?+
12 Usange ŵanyake ŵali na wanangwa uwu pa imwe, asi ise tikuluska iwo? Ise tindawugwiliskire ntchito wanangwa uwu,+ kweni tikuzizipizga vinthu vyose mwakuti munthowa yiliyose tileke kujandizga makani ghawemi ghakuyowoya vya Khristu.+
13 Kasi mukumanya yayi kuti ŵanthu awo ŵakuchita milimo yakupatulika ŵakurya vinthu vya mu tempile, ndipo awo ŵakuteŵeta pa jotchero nyengo zose ŵakupokako chigaŵa chawo pa jotchero?+
14 Mwakuyana waka, Fumu yikati awo ŵakupharazga makani ghawemi ŵawovwirikenge kwizira mu makani ghawemi.+
15 Kweni ine nindalondezgepo ndondomeko iyi.+ Ndipo nalemba vinthu ivi kuti ndivyo munichitirenge yayi, pakuti ntchiwemi kufwa kuluska—ndipo palije munthu uyo wangasuska chifukwa icho nkhunothera!+
16 Sono usange nkhupharazga makani ghawemi, ntchifukwa chakuti ine ninothere yayi, pakuti ni mulimo uwo nili kupika. Soka kwa ine usange nkhuleka kupharazga makani ghawemi!+
17 Usange nkhuchita ichi na khumbo lane, nili na njombe. Kweni usange nkhuchichizgika waka, vilije kanthu, uteŵeti uli kuŵikizgika kwa ine.+
18 Ipo njombe yane ni vichi pera? Kuti apo nkhupharazga makani ghawemi nipeleke makani ghawemi kwambura kuguliska, mwakuti nileke kuchita mwambura kwenelera na mazaza ghane para nkhupharazga makani ghawemi.
19 Pakuti nangauli nili mwanangwa ku ŵanthu wose, najizgora muzga ku wose, kuti novwire ŵanthu ŵanandi.
20 Ku Ŵayuda nkhazgoka nga Muyuda, mwakuti novwire Ŵayuda.+ Ku awo ŵakulondezga dango nkhazgoka nga ngwakulondezga dango, nangauli ine nili pasi pa dango yayi, mwakuti novwire awo ŵakulondezga dango.+
21 Ku ŵambura dango nkhazgoka nga ngwambura dango, nangauli nili wambura dango chara kwa Chiuta kweni nili pasi pa dango kwa Khristu,+ mwakuti novwire awo mbambura dango.
22 Ku ŵakulopwa nkhazgoka wakulopwa, mwakuti novwire ŵakulopwa.+ Nazgoka vinthu vyose ku ŵanthu ŵa mitundu yose, mwakuti munthowa yiliyose niponoske ŵanyake.
23 Kweni nkhuchita vinthu vyose ivi chifukwa cha makani ghawemi, mwakuti niphalireko ŵanyake makani agha.+
24 Kasi mukumanya yayi kuti awo ŵakuchimbira mu chiphalizgano wose ŵakuchimbira, kweni yumoza pera ndiyo wakupokera njombe? Chimbirani mu nthowa yakuti mupokere njombe.+
25 Munthu waliyose uyo wakuchitako chiphalizgano wakujikora mu vinthu vyose. Sono iwo ŵakuchita nthena kuti ŵapokere mphumphu iyo yikunangika,+ kweni ise tizamupokera mphumphu yambura kunangika.+
26 Ntheura, nkhuchimbira waka yayi.+ Umo nkhuponyera mafayiti nkhuponya kuti nileke kutimba mu mphepo.
27 Kweni nkhutchaya thupi lane+ ndipo nkhulilongozga nga ni muzga, mwakuti para napharazgira ŵanthu, ine nileke kuŵa wambura kwenelera mu nthowa yinyake.
Tumizgani
Tumizgani
1 Ŵakorinte 9
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=46&Chapter=9&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D46%26Chapter%3D9%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 6
Mwana Uyo Wakalayizgika
YESU WAKAKOTOLEKA NDIPO PAMANYUMA ŴAKALUTA NAYO KU TEMPILE
M’malo mwa kuwelera ku Nazarete, Yosefe na Mariya ŵakakhala dankha mu Betelehemu. Yesu wakati wakwaniska mazuŵa 8, ŵakamukotora, nga umo Dango la Chiuta likayowoyeranga ku Ŵaisrayeli. (Levitiko 12:2, 3) Kweniso kakaŵa kaluso kuti pa zuŵa ili mwana msepuka wathyike zina. Ŵakamuthya mwana zina lakuti Yesu, nga umo mungelo Gabriyeli wakayowoyera.
Pati pajumpha mwezi umoza, Yesu wakakwaniska mazuŵa 40. Kasi ŵapapi ŵake ŵakaluta nayo nkhu sono? Ŵakaluta nayo ku tempile ku Yerusalemu, mtunda uchoko waka na uko ŵakakhalanga. Dango likatenge para pajumpha mazuŵa 40 kufuma apo mwana msepuka wababikira, mama wakwenera kupeleka sembe ya kujitozga pa tempile.—Levitiko 12:4-7.
Ndivyo Mariya wakachita nadi. Wakapeleka sembe tuyuni tuŵiri. Ichi chikutiphalira kuti Yosefe na Mariya ŵakaŵa ŵasambazi yayi. Dango likatenge munthu wapelekenge mwana wa mberere na chiyuni. Kweni usange mama wangakwaniska yayi kupeleka mberere, wangapeleka njiŵa ziŵiri panji nkhunda ziŵiri. Ntheura Mariya wakapeleka ivyo wakawona kuti wangafiska.
Ku tempile, munthu munyake muchekuru wakiza kwa Yosefe na Mariya. Zina lake likaŵa Simiyoni. Chiuta wakamuvumbulira kuti pambere wandafwe, wawonenge Khristu panji kuti Mesiya, uyo Yehova wakalayizga. Pa zuŵa ili, mzimu utuŵa ukamulongozgera Simiyoni ku tempile, ndipo kwenekura wakasanga Yosefe na Mariya pamoza na mwana wawo. Simiyoni wakatora bonda yura na kumukolera.
Uku wachali kumukolera Yesu, Simiyoni wakawonga Chiuta, wakati: “Sono Fumu Yikuru, mukuzomerezga muzga winu kuluta mu mtende mwakuyana na mazgu ghinu. Maso ghane ghawona nthowa yinu yakuponoskera iyo mwanozga pamaso pa ŵanthu wose, ungweru wakuwuskirako chakudika ku maso gha mitundu na uchindami wa ŵanthu ŵinu Israyeli.”—Luka 2:29-32.
Yosefe na Mariya ŵakazizwa kupulika ivi. Simiyoni wakaŵatumbika ndipo wakaphalira Mariya kuti chifukwa cha mwana wake uyu “ŵanyake mu Israyeli ŵazamuwa ndipo ŵanyake ŵazamuwuka.” Wakamuphaliraso kuti wazamulasika na chitima, nga ni lupanga lwakuthwa.—Luka 2:34.
Pa zuŵa lira pakaŵaso munthu munyake. Wakaŵa Ana, ntchimi yanakazi, ya vyaka 84. Nakuti Ana wakakhalanga yayi ku tempile. Pa ora lenelira, Ana wakafika apo pakaŵa Yosefe na Mariya pamoza na bonda Yesu. Ana wakamba kuwonga Chiuta na kuphalira wose vya Yesu.
Yosefe na Mariya ŵakwenera kuti ŵakakondwa chomene na ivyo vikachitikanga pa tempile! Nadi, vyose ivi vikaŵasimikizgira waka kuti mwana wawo ndiyo ni munthu uyo Chiuta wakalayizga.


text:
NKHANI YA PA CHIKOPI | KASI UFUMU WA CHIUTA UZAMUMUCHITIRANI VICHI IMWE?
Chifukwa Wuli Yesu Wakatemwanga Kuyowoya vya Ufumu wa Chiuta?
Apo Yesu wakaŵa pa charu chapasi wakasambizganga nkhani zinandi chomene. Wakasambizga ŵasambiri ŵake umo ŵangalombera, ivyo wangachita kuti ŵakondweske Chiuta, kweniso umo ŵangasangira chimwemwe cheneko. (Mateyu 6:5-13; Mariko 12:17; Luka 11:28) Kweni pa vyose, Yesu wakatemwanga kuyowoya chomene vya Ufumu wa Chiuta.—Luka 6:45.
Mu nkhani iyo yajumpha, tawona kuti Yesu wakatemwanga chomene “kupharazga makani ghawemi gha Ufumu.” (Luka 8:1) Wakalimbikiranga, kwenda mitunda yitali mu charu chose cha Israyeli kusambizga ŵanthu vya Ufumu wa Chiuta. Mabuku gha Mateyu, Mariko, Luka na Yohane, muli vya uteŵeti wa Yesu. Ndipo mazgu ghakuti Ufumu ghakusangika mu malo 100 mu mabuku agha. Nangauli vili nthena, kweni ivyo vili kulembeka ni vichoko pakuyaniska na ivyo wakayowoyanga vyakukhwaskana na Ufumu wa Chiuta.—Yohane 21:25.
Chifukwa wuli Yesu wakatemwanga kuyowoya vya Ufumu wa Chiuta apo wakaŵa pa charu chapasi? Chifukwa chimoza ntchakuti Yesu wakamanyanga kuti Chiuta wali kumusora kuti waŵe Themba la Ufumu uwu. (Yesaya 9:6; Luka 22:28-30) Kweni Yesu wakaŵikanga mtima pakujisangira mazaza na uchindami yayi. (Mateyu 11:29; Mariko 10:17, 18) Iyo wakatemwanga chomene Ufumu wa Chiuta ndipo wachali kuwutemwa. * Wakuwutemwa kuti wajisangire phindu yayi. Kweni wakuchita ivi chifukwa cha ivyo Ufumu uwu uzamuchitira Ŵadada ŵake na ŵalondezgi ŵake ŵakugomezgeka.
IVYO UFUMU UZAMUCHITIRA ŴADADA ŴAKE
Yesu wakuŵatemwa chomene Ŵadada ŵake. (Zintharika 8:30; Yohane 14:31) Wakutemwa mikhaliro yawo yiwemi nga ntchitemwa, lusungu, na urunji. (Duteronome 32:4; Yesaya 49:15; 1 Yohane 4:8) Yesu wakwenera kuti wakukwenyelera para wakupulika mautesi agho ŵanthu ŵakuyowoyera Adada ŵake. Ŵanthu ŵakuti Chiuta wakuŵikako mahara yayi ku masuzgo ghithu kweniso kuti wakukondwa para tikusuzgika. Lekani Yesu wakakhuka kupharazga “makani ghawemi gha Ufumu.” Yesu wakamanyanga kuti Ufumu uwu ndiwo uzamutozga zina la Adada ŵake. (Mateyu 4:23; 6:9, 10) Kasi uzamutozga wuli?
Na Ufumu uwu, Yehova wazamunozga vinthu pa charu kuti ŵanthu ŵaleke kusuzgika. Baibolo likuti Chiuta “wazamufyura sozi lililose” ku maso gha ŵanthu ŵakugomezgeka. Yehova wazamumazga ivyo vikuchitiska kuti ŵanthu ŵalirenge. Baibolo likuti, “nyifwa yizamuŵakoso chara, nesi kutengera panji kutampha nesi vyakuŵinya vizamuŵakoso chara.” (Uvumbuzi 21:3, 4) Mu Ufumu uwu, Chiuta wazamumazga masuzgo ghose gha ŵanthu. *
Lekani ntchakuzizika yayi kuti Yesu wakakhukanga kuphalira ŵanthu vya Ufumu. Yesu wakamanyanga kuti Ufumu uwu uzamulongora kuti Adada ŵake ŵali na nkhongono kweniso lusungu. (Yakobe 5:11) Yesu wakamanyangaso kuti ŵanthu ŵakugomezgeka ŵazamutumbikika na Ufumu wa Chiuta.
IVYO UFUMU UZAMUCHITIRA ŴANTHU ŴAKUGOMEZGEKA
Kale chomene pambere Yesu wandize pa charu chapasi, wakakhalanga na Ŵadada ŵake kuchanya. Wakaŵawovwiranga pakulenga vinthu vyose, kuchanya na vyose ivyo viliko kweniso charu chapasi na vyose ivyo vilimo. (Ŵakolose 1:15, 16) Kweni pa vilengiwa vyose, Yesu ‘wakakondwa’ chomene na ŵanthu.—Zintharika 8:31.
Ivyo Yesu wakachitanga apo wakapharazganga, vikulongora kuti wakatemwanga ŵanthu. Kufuma waka pakwamba, Yesu wakayowoya kuti wakiza pa charu chapasi kuti ‘wapharazge makani ghawemi.’ (Luka 4:18) Kweni Yesu wakachita vinandi padera pakuyowoya vyakovwira ŵanthu. Kanandi wakalongoranga kuti wakutemwa ŵanthu. Apo mzinda ukawungana kuti utegherezge kwa iyo, Yesu “wakaŵalengera chitima, ndipo wakachizga ŵalwari ŵawo.” (Mateyu 14:14) Munthu munyake uyo wakalwaranga nthenda yakofya wakagomezga kuti Yesu wangamuchizga. Ntheura Yesu wakamulengera lusungu na kumuchizga. Ndipo mwalusungu wakamuphalira kuti: “Nkhukhumba. Tozgeka.” (Luka 5:12, 13) Apo Yesu wakawona Mariya wakulira nyifwa ya mudumbu wake Lazaro, ‘wakatampha mu mzimu, wakakweŵeka, ndipo wakathiska masozi.’ (Yohane 11:32-36) Pamasinda wakachita munthondwe, wakamuwuska Lazaro nangauli wakaŵa kuti wakhala mu malaro mazuŵa ghanayi.—Yohane 11:38-44.
Yesu wakamanyanga kuti wovwiri uwo wakapelekanga ukaŵa wakanyengo kachoko waka. Wakamanyangaso kuti awo wakaŵachizga ŵalwarengeso ndipo awo wakaŵawuska nyengo yinyake ŵazamufwaso. Kweniso wakamanyanga kuti Ufumu wa Chiuta uzamumazgirathu masuzgo ghose. Lekani Yesu ŵakaŵikanga waka mtima pakuchita minthondwe yayi, kweni pakupharazga “makani ghawemi gha Ufumu.” (Mateyu 9:35) Minthondwe iyo wakachita yikutipa waka chithuzithuzi cha ivyo Ufumu wa Chiuta uzamuchita pa charu chose. Wonani ivyo Baibolo likulayizga.
Matenda kuzamuŵavya.
‘Penepapo maso gha ŵachibulumutira ghazamujulika, makutu gha ŵakumangwa nagho ghazamubanuka, ndipo wakupendera wazamuduka nga ni mbaŵala, lulimi lwa mbuwu luzamwimba.’ Kweniso nyengo iyo, ‘pazamuŵavya mwenecharu uyo wazamuyowoya kuti nalwara.’—Yesaya 33:24; 35:5, 6.
Nyifwa Kuzamuŵavya.
‘Ŵakunyoloka ŵazamuhara charu na kukhala mwenemumo kwamuyirayira.’—Salmo 37:29.
Chiuta ‘Wazamumazga nyifwa muyirayira, ndipo Yehova Ciuta wazamufyura masozi ku visko vyose.’—Yesaya 25:8.
Ŵakufwa ŵazamuwuka.
“Wose awo ŵali mu malaro gha chikumbusko ŵazamupulika lizgu lake na kufumira kuwaro.”—Yohane 5:28, 29.
“Kuzamuŵa chiwuka.”—Milimo 24:15.
Ŵanthu ŵazamusoŵa pakukhala yayi panji ntchito.
‘Ŵanthu ŵazamuzenga nyumba na kukhalamo, ndipo ŵazamupanda minda ya mpheska na kurya vipambi vyake. Ŵazamuzenga chara, munyake na kukhalamo, nanga nkhupanda, ŵanyake na kurya. . . . Ŵakusoleka ŵane ŵazamusekelera swi na milimo ya mawoko ghawo.’—Yesaya 65:21, 22.
Nkhondo kuzamuŵavya.
Chiuta ‘wazamulekeska nkhondo pa charu chose chapasi.’—Salmo 46:9.
‘Mtundu uzamuwuskira mtundu unyake lupanga chara, nanga nkhusambiraso nkhondo nako chara.’—Yesaya 2:4.
Kuzamuŵa vyakurya vinandi.
‘Charu chizamupambika vipambi vyake; Chiuta, Chiuta withu, wazamutitumbika.’—Salmo 67:6.
‘Muzamuŵa vyakurya vinandi mu charu, vizamuŵa na pachanya pa mapiri.’—Salmo 72:16.
Ukavu uzamumara.
‘Ŵakavu ŵaluwikenge yayi nyengo zose.’—Salmo 9:18.
‘Wazamuthaska mukavu para wachema, na wakuyuyuka, na uyo walije movwiri. Wazamuchitira lusungu ŵakuyuyuka na ŵakavu, na kuponoska umoyo wa ŵakavu.’—Salmo 72:12, 13.
Mwakuyana na malayizgo agho tawona, mphake kuti Yesu wakatemwanga kuyowoya vya Ufumu wa Chiuta. Apo Yesu wakaŵa pa charu chapasi, wakatemwanga kuyowoya vya Ufumu wa Chiuta kwa waliyose uyo wakakhumbanga kutegherezga. Wakachitanga nthena chifukwa wakamanyanga kuti ndiwo uzamumazga masuzgo ghose.
Kasi namwe mukuwona kuti ivyo Baibolo likulayizga pa nkhani ya Ufumu ni vyakukondweska? Usange ni vyakukondweska, kasi mungachita wuli kuti musambire vinandi vya Ufumu? Kasi mungachita wuli kuti muzakasange vitumbiko ivi? Nkhani yakulondezgapo yizgorenge mafumbo agha.
^ ndime 5 Nkhani iyi mu malo ghanyake yalembeka kuti vikuchitika sono, chifukwa chakuti Yesu ngwamoyo kuchanya. Ndipo kufuma waka apo wakakwelera kuchanya wachali kutemwa chomene Ufumu wa Chiuta.—Luka 24:51.
^ ndime 8 Kuti mumanye chifukwa icho Chiuta wazomerezgera kuti taŵanthu tisuzgikenge kwa kanyengo, wonani chipaturo 11 mu buku la Kasi Baibolo Likusambizgaci Comenecomene? lakupharazgika na Ŵakaboni ŵa Yehova.
Manyani Vinandi
Chifukwa Wuli Chiuta Walekelera Uheni na Suzgo?
Kasi uheni ukamba wuli? Chifukwa wuli Chiuta wakuwuwona waka m’paka sono?


text:
MUTU 12
Kasi Mungachita Wuli Kuti Muŵe Mubwezi wa Chiuta?
1, 2. Zunurani mazina gha ŵanthu awo ŵakaŵa ŵabwezi ŵa Yehova.
KASI mungatemwa kuŵa paubwezi na munthu wuli? Mungakhumba kuŵa paubwezi na munthu uyo mukumutemwa, uyo vyakuchita vinu na vyake vikuyana ndipo wali na nkharo iyo yikumukondweskani.
2 Yehova Chiuta wakusankha ŵanthu ŵanyake kuti ŵaŵe ŵabwezi ŵake. Mwachiyelezgero, Abrahamu wakaŵa mubwezi wa Yehova. (Yesaya 41:8; Yakobe 2:23) Yehova wakaŵaso paubwezi na Davide. Yehova wakati Davide ni “munthu uyo wakukolerana na mtima” wake. (Milimo 13:22) Ndiposo Daniyeli wakaŵa “wakuzirwa chomene” kwa Yehova.—Daniyeli 9:23.
3. Kasi Abrahamu, Davide, na Daniyeli ŵakachita vichi kuti ŵaŵe ŵabwezi ŵa Yehova?
3 Kasi Abrahamu, Davide na Daniyeli ŵakachita vichi kuti ŵaŵe ŵabwezi ŵa Yehova? Yehova wakaphalira Abrahamu kuti: “Wapulikira mazgu ghane.” (Genizesi 22:18) Yehova wakuŵa paubwezi na ŵanthu awo ŵakumupulikira. Nanga ungaŵa mtundu wose wa ŵanthu ungaŵa nayo paubwezi. Yehova wakaphalira Ŵaisrayeli kuti: “Pulikirani mazgu ghane, ndipo niŵenge Chiuta winu, imwe muŵenge ŵanthu ŵane.” (Yeremiya 7:23) Para namwe mukukhumba kuŵa ŵabwezi ŵa Yehova, mukwenera kumupulikira.
YEHOVA WAKUVIKILIRA ŴABWEZI ŴAKE
4, 5. Kasi Yehova wakulayizga kuti waŵapenge vichi ŵabwezi ŵake kuti waŵavikilire?
4 Baibolo likutiphalira kuti Yehova wakupenjerezga nthowa kuti “walongore nkhongono zake pa awo mitima yawo njakufikapo kwa iyo.” (2 Midauko 16:9) Pa Salimo 32:8, Yehova wakulayizga ŵabwezi ŵake kuti: “Nikupenge mahara na kukusambizga nthowa iyo ukwenera kwendamo. Nikulongozgenge na jiso lane.”
5 Tili na mulwani munyake wankhongono uyo wakukhumba kuti tileke kuŵa ŵabwezi ŵa Chiuta. Kweni Yehova wakutivikilira. (Ŵerengani Salimo 55:22.) Pakuti tili ŵabwezi ŵa Yehova, tikumuteŵetera na mtima wose. Tikulutilira kugomezgeka kwa iyo nanga nipara tili mu masuzgo. Nase tikumugomezga Yehova nga umo wamasalimo wakachitira. Iyo wakati: “Nkhuŵika Yehova pamaso pane nyengo zose. Pakuti wali ku woko lane lamalyero, nisunkhunyikenge chara.” (Salimo 16:8; 63:8) Kasi Satana wakuchita vichi kuti watitondeske kuŵa paubwezi na Chiuta?
SATANA WAKUNENA ŴANTHU
6. Kasi Satana wakayowoya vichi vyakukhwaskana na ŵanthu?
6 Mu Mutu 11 tikasambira kuti Satana wakanena Yehova kuti ni mutesi kweniso wakuchita makora yayi vinthu, chifukwa cha kuleka kuzomerezga Adamu na Eva kuti ŵajisankhirenge ŵekha chiwemi na chiheni. Baibolo likuti Satana wakunenaso ŵanthu awo ŵakukhumba kuŵa ŵabwezi ŵa Chiuta. Satana wakuti ŵanthu aŵa ŵakuteŵetera Chiuta chifukwa chakuti ŵakumutemwa yayi kweni chifukwa cha ivyo wakuŵapa. Satana wakatiso wangalekeska waliyose kusopa Chiuta. Tiyeni tiwone ivyo tingasambirako kwa Yobu kweniso umo Yehova wakamuvikililira.
7, 8. (a) Kasi Yobu wakaŵa njani wa Yehova? (b) Kasi Satana wakayowoya vichi vyakukhwaskana na Yobu?
7 Kasi Yobu wakaŵa munthu wa mtundu wuli? Wakaŵa munthu muwemi uyo wakaŵako vyaka 3,600 ivyo vyajumpha. Yehova wakati panyengo iyo pa charu chapasi pakaŵavya munthu wakuyana na Yobu. Yobu wakawopanga chomene Chiuta, ndipo wakatinkhanga viheni. (Yobu 1:8) Yobu wakaŵa nadi mubwezi wa Yehova.
8 Satana wakati Yobu wakuteŵetera Chiuta chifukwa cha kukhumba kuti walyerepo waka. Satana wakati kwa Yehova: “Asi mwamuvikilira na m’panda zingilizge, nyumba yake na vyose ivyo wali navyo? Mwatumbika mulimo wa mawoko ghake, ndipo viŵeto vyake vyandana mu charu. Kweni usange sono munganyoloska woko linu na kukhwaska vyose ivyo wali navyo, wamutukaninge nadi pamaso pinu.”—Yobu 1:10, 11.
9. Kasi Yehova wakamuzomerezga vichi Satana?
9 Satana wakanena Yobu kuti wakuteŵetera Yehova kuti walyerepo. Satana wakatiso wangamulekeska Yobu kuteŵetera Yehova. Kweni Yehova wakakolerana navyo yayi ivyo Satana wakayowoya. Wakamupa mwaŵi Satana kuti wamuyezge Yobu kuti wawone usange wakaŵa mubwezi wake chifukwa chakuti wakumutemwa panji yayi.
IVYO SATANA WAKACHITIRA YOBU
10. Kasi Satana wakamuchitira vichi Yobu? Kasi Yobu wakachita wuli?
10 Chakwamba, Satana wakakoma viŵeto vyose vya Yobu. Pamanyuma, wakakoma ŵantchito ŵanandi ŵa Yobu. Vinthu vyose ivyo Yobu wakaŵa navyo vikamara. Paumaliro, Satana wakakoma ŵana wose 10 ŵa Yobu na chimphepo. Kweni Yobu wakalutilira kugomezgeka kwa Yehova. “Mu vyose ivi, Yobu wakananga yayi nesi kunena Chiuta kuti wachita uheni.”—Yobu 1:12-19, 22.
11. (a) Kasi Satana wakamuchitiraso vichi Yobu? (b) Kasi Yobu wakachita wuli?
11 Satana wakalekera penepapa yayi. Wakati kwa Chiuta: ‘Khwaskani chiwangwa na thupi lake, wamutukaninge nadi pamaso pinu.’ Satana wakapweteka Yobu na nthenda yakuŵinya. (Yobu 2:5, 7) Kweni Yobu wakalutilira nipera kugomezgeka kwa Yehova. Wakati: “Nitayengepo chara kunyoloka kwane m’paka nifwe!”—Yobu 27:5.
12. Kasi Yobu wakachita vichi kulongora kuti Satana ni mutesi?
12 Yobu wakamanyanga yayi ivyo Satana wakamuyowoyera kweniso chifukwa icho wakasuzgikiranga nthena. Wakaghanaghananga kuti Yehova ndiyo wakupangiska kuti wasuzgikenge. (Yobu 6:4; 16:11-14) Kweni Yobu wakalutilira kugomezgeka kwa Yehova. Apa Yobu wakalongora kuti wakateŵeteranga Chiuta kuti wamulyere yayi. Kweni wakamuteŵeteranga chifukwa chakuti wakamutemwanga. Satana wakamanyikwa kuti ni mutesi.
13. Kasi Yehova wakamuchitira vichi Yobu chifukwa chakuti wakagomezgeka?
13 Nangauli Yobu wakamanyanga yayi ivyo vikachitikanga kuchanya, kweni iyo wakagomezgeka kwa Chiuta ndipo wakalongora kuti Satana ni muheni. Yehova wakamutumbika Yobu chifukwa cha kugomezgeka.—Yobu 42:12-17.
SATANA WAKUNENASO ISE
14, 15. Kasi Satana wakuti ŵanthu wose ŵangaleka kuchita vichi?
14 Tingasambirako kanthu ku ivyo vikachitikira Yobu. Mazuŵa ghano napo, Satana wakutinena kuti tikuteŵetera Yehova kuti timulyere waka. Pa lemba la Yobu 2:4, Satana wakati: “Munthu wapelekenge vyose ivyo wali navyo kuti wawombore umoyo wake.” Pakuyowoya kuti munthu, Satana wakanenanga Yobu pera yayi kweni ŵanthu wose kuti ŵakukhumba waka kumulyera Chiuta. Pamanyuma pakuti Yobu wafwa, Satana wakalutilira kunena Yehova na ŵateŵeti ŵake. Mwachiyelezgero, pa Zintharika 27:11, pakuti: “Mwana wane, uŵe wavinjeru na kukondweska mtima wane, mwakuti nimuzgore uyo wakuninena.”
15 Mungasankha kupulikira Yehova na kuŵa mubwezi wake. Para mwachita nthena mulongorenge kuti Satana ni mutesi. Nangauli mungakhumbikwira kuti musinthe vinthu vinyake pa umoyo winu kuti muŵe mubwezi wa Chiuta, kweni manyani kuti mwachita chinthu chamahara chomene. Satana wakumunenani kuti mungalutilira yayi kugomezgeka kwa Chiuta para mungakumana na masuzgo. Wakukhumba kutipusika kuti tileke kugomezgeka kwa Chiuta. Kasi wakutipusika wuli?
16. (a) Zunurani nthowa izo Satana wakukhumba kupusikira ŵanthu kuti ŵaleke kuteŵetera Yehova. (b) Kasi imwe mukuwona kuti Satana wangamupusikani wuli kuti muleke kuteŵetera Yehova?
16 Satana wali na nthowa zinandi chomene izo wakukhumba kutipusikira kuti tileke kuŵa ŵabwezi ŵa Chiuta. Nyengo zinyake wakuwukira nga ni “nkhalamu yakuwuluma, wakupenja munthu wakuti wamumilimitizge.”(1 Petrosi 5:8) Mungazizwanga yayi para ŵabwezi na ŵabali ŵinu panji ŵanthu ŵanyake ŵakumukanizgani kusambira Baibolo kweniso kuchita icho ntchiwemi. Mungawona nga ŵamuwukirani. * (Yohane 15:19, 20) Kweniso Satana “wakujizgora nga ni mungelo wa ungweru.” Ndipo wangatipusika kuti tileke kupulikira Yehova. (2 Ŵakorinte 11:14) Nthowa yinyake njakuti Satana wakutipangiska kuti tighanaghanenge kuti ndise ŵambura kwenelera kuteŵetera Chiuta.—Zintharika 24:10.
PULIKIRANI MALANGO GHA YEHOVA
17. Chifukwa wuli tikupulikira Yehova?
17 Para tikupulikira Yehova tikulongora kuti Satana ni mutesi. Kasi ntchivichi chingatovwira kuti tipulikirenge? Baibolo likuti: “Utemwenge Yehova Chiuta wako na mtima wako wose, umoyo wako wose, na nkhongono zako zose.” (Dotoronome 6:5) Tikupulikira Yehova chifukwa chakuti tikumutemwa. Para tamba kumutemwa chomene Yehova, tichitenge chilichose icho wakutituma. Mpositole Yohane wakalemba kuti: “Ili ni ng’anamuro la kutemwa Chiuta lakuti tisungilire malango ghake ndipo malango ghake ngazito yayi.”—1 Yohane 5:3.
18, 19. (a) Kasi ni vinthu wuli vinyake ivyo Yehova wakuti ni viheni? (b) Kasi tikumanya wuli kuti Yehova wakukhumba yayi kuti tichitenge vinthu ivyo tingatondeka kukwaniska?
18 Kasi ni vinthu wuli vinyake ivyo Yehova wakutiphalira kuti ni viheni? Wonani vinyake mwa vinthu ivi mu bokosi la mutu wakuti “ Tinkhani Ivyo Yehova Wakutinkha.” Pakwamba mungawona nga vinthu ivi ni viheni viŵi yayi. Kweni para mungaŵerenga mavesi gha mu Baibolo agho ghali mu bokosi ili na kughanaghanirapo, muwonenge kuti ntchiwemi kupulikira malango gha Yehova. Kweniso muwonenge kuti pali vinthu vinyake ivyo mukwenera kusintha. Nangauli nyengo zinyake chingaŵa chakusuzga kusintha vinthu vinyake, kweni para mungasintha, muŵenge na mtende mu mtima kweniso muŵenge ŵakukondwa chifukwa chakuti ndimwe mubwezi wa Chiuta. (Yesaya 48:17, 18) Kasi tikumanya wuli kuti tingasintha vinthu vinyake?
19 Yehova wakutituma kuchita vinthu ivyo tingatondeka kukwaniska yayi. (Dotoronome 30:11-14) Pakuŵa Mubwezi withu, Yehova wakutimanya makora kuluska umo ise tikujimanyira. Wakumanya ivyo tingakwaniska ndiposo ivyo tingatondeka kukwaniska. (Salimo 103:14) Mpositole Paulosi wakalemba kuti: “Chiuta ngwakugomezgeka, ndipo wazomerenge yayi kuti imwe muyezgeke na kutondeka kuzizipizga. Kweni para chiyezgo chiza, wapelekenge nthowa yakumovwirani kuti muzizipizge.” (1 Ŵakorinte 10:13) Tikugomezga kuti nyengo zose Yehova watipenge nkhongono zakuti tichitire icho ntchiwemi. Watipenge “nkhongono zakuluska zakawiro” kuti tizizipizge masuzgo. (2 Ŵakorinte 4:7) Pamanyuma pakuti Paulosi wawona umo Yehova wakamovwilira kuzizipizga masuzgo, wakayowoya kuti: “Mu vinthu vyose, nkhusanga nkhongono mwa uyo wakunipa nkhongono.”—Ŵafilipi 4:13.
TEMWANI IVYO YEHOVA WAKUTEMWA
20. Kasi tikwenera kuŵa na mikhaliro wuli, ndipo chifukwa wuli?
20 Para tikukhumba kuŵa ŵabwezi ŵa Yehova, tikwenera kuleka kuchita ivyo Yehova wakuti ni viheni, kweni pali vinandi ivyo tikwenera kuchita. (Ŵaroma 12:9) Ŵabwezi ŵa Chiuta ŵakutemwa ivyo iyo wakutemwa. Ivyo Chiuta wakutemwa vikuyowoyeka pa Salimo 15:1-5. (Ŵerengani.) Ŵabwezi ŵa Yehova ŵakuŵa na mikhaliro nga yake. Ŵakuŵa na ‘chitemwa, chimwemwe, mtende, kuzikira, lusungu, uwemi, chipulikano, kuzika, na kujikora.’—Ŵagalatiya 5:22, 23.
21. Kasi tingachita wuli kuti tiŵe na mikhaliro iyo Chiuta wakutemwa?
21 Kasi tingachita wuli kuti tiŵe na mikhaliro yiwemi iyi? Tikwenera kusambira Baibolo nyengo zose kuti timanye ivyo Yehova wakutemwa. (Yesaya 30:20, 21) Para tichitenge nthena, tambenge kumutemwa chomene Yehova, ndipo tiyezgeyezgenge kumupulikira.
22. Kasi Yehova wazamumupani vichi para mukumupulikira?
22 Vinthu ivyo mukwenera kusintha pa umoyo winu tingaviyaniska na kuvura malaya ghakale na kuvwara ghanyuwani. Baibolo likuti “vulani wunthu wakale” ndipo vwarani “wunthu uphya.” (Ŵakolose 3:9, 10) Nangauli ntchipusu yayi kusintha vinthu vinyake na kupulikira Yehova, kweni para tasintha, iyo wakutilayizga kuti wazamutipa “njombe yikuru.” (Salimo 19:11) Pulikirani Yehova, na kulongora kuti Satana ni mutesi. Teŵeterani Yehova chifukwa chakuti mukumutemwa, chifukwa cha ivyo wazamumupani munthazi pera yayi. Ntheura muŵenge mubwezi wa Chiuta.
^ ndime 16 Tileke kughanaghana kuti munthu waliyose uyo wakutikanizga kusambira Baibolo watumika na Satana. Kweni fundo njakuti Satana ni “chiuta wa nyengo iyi,” ndipo “charu chose chikugona mu nkhongono” zake. Tikuzizwa yayi para ŵanthu ŵanyake ŵakutikanizga kuteŵetera Yehova.—2 Ŵakorinte 4:4; 1 Yohane 5:19.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
MAZGU GHA AGURI (1-33)
-
Kunipa ukavu chara panji usambazi (8)
-
Vinthu ivyo vikukhorwa chara (15, 16)
-
Vinthu vyambura kuleka mukwevu (18, 19)
-
Mwanakazi muleŵi (20)
-
Vinyama ivyo vili na vinjeru vyakawiro (24)
30 Uthenga wakuzirwa uwo uli mu mazgu gha Aguri mwana wa Yake, uwo wakaphalira Itiyeli, enya, Itiyeli na Ukala.
2 Ndine bulutu chomene kuluska waliyose,+
Ndipo nkhutondeka kupulikiska umo munthu wakwenera kuchitira.
3 Nindasambire vinjeru,
Ndipo nilije mahara gha Mutuŵa Chomene.
4 Ni njani wakwelera kuchanya na kukhiraso?+
Ni njani wawunjika mphepo mu vikufi vya mawoko ghake?
Ni njani wavunga maji mu chakuvwara chake?+
Ni njani wakhazika vigoti vyose vya charu chapasi?+
Zina lake ni njani, ndipo zina la mwana wake ni njani, usange ukumanya?
5 Vyose ivyo Chiuta wakuyowoya ni vyakwengeka.+
Iyo ntchiskango ku awo ŵakubisama mwa iyo.+
6 Ungasazgangako kanthu chara ku mazgu ghake,+
Mbwenu wakuchenyenge,
Ndipo uwonekenge mutesi.
7 Nkhumulombani vinthu viŵiri.
Munganinoranga yayi pambere nindafwe.
8 Sezgerani kutali nane upusikizgi na utesi.+
Munganipanga ukavu chara nesi usambazi.
Lekani nirye waka chakurya icho napika,+
9 Mwakuti nileke kukhuta na kumukanani, kuyowoya kuti: “Yehova ni njani?”+
Panji niŵe mukavu, nkhibe na kulengeska zina la Chiuta wane.
10 Ungasesanga muteŵeti kwa fumu yake yayi,
Kuti waleke kukutemba ndipo usangike na mulandu.+
11 Uliko muwiro uwo ukutemba ŵawiskewo
Ndipo ukutumbika chara ŵanyinawo.+
12 Uliko muwiro uwo ukujiwona wakutowa mu maso ghake+
Kweni undatozgeke ku ukazuzi wake.
13 Uliko muwiro uwo maso ghake ngakujikuzga,
Na uwo maso ghake ghakulaŵiska mwamtonyoro.+
14 Uliko muwiro uwo mino ghake ni malupanga
Uwo miskati yake ni vimayi vyakukomera.
Ŵakumilimitizga ŵanthu ŵakuyuyuka pa charu chapasi
Na ŵakavu kuŵafumiskapo pakati pa ŵanthu.+
15 Sundu zili na ŵana ŵanakazi ŵaŵiri, awo ŵakuchemerezga kuti: “Tipani! Tipani!”
Pali vinthu vitatu ivyo vikukhorwa chara,
Vinayi ivyo vikuyowoyapo yayi kuti: “Mbwenu!”
16 —Dindi+ na nthumbo yambura kubaba,
Charu icho chilije maji,
Na moto uwo ukuyowoyapo yayi kuti: “Mbwenu!”
17 Jiso ilo likuseka wiske na kukana kupulikira nyina+
—Ŵachaholi ŵa mu dambo ŵalikozomborenge
Ŵana ŵa nombo ŵaliryenge.+
18 Pali vinthu vitatu ivyo vikunitindika,
Na vinayi ivyo nkhuvipulikiska yayi:
19 Nthowa ya nombo mu mlengalenga,
Nthowa ya njoka pa jalawe,
Nthowa ya ngalaŵa pakati pa nyanja,
Nthowa ya mwanalume na mwali.
20 Mendero gha mwanakazi muleŵi ni agha:
Wakurya na kupuputa mulomo wake,
Mbwenu wakuti: “Nindachitepo chiheni chilichose.”+
21 Pali vinthu vitatu ivyo vikusunkhunya charu chapasi,
Na vinthu vinayi ivyo chingazizipizga yayi:
22 Para muzga wakuwusa nga ni themba,+
Para chindere chafuluka na vyakurya,
23 Para mwanakazi wakutinkhika watengwa,
Na para muteŵetikazi wapoka malo gha fumukazi yake.+
24 Pali vinthu vinayi pa charu chapasi ivyo ni vichoko chomene,
Kweni vili na vinjeru vyakawiro:+
25 Nyerere nthwamoyo twambura nkhongono,
Kweni zikuwunjika vyakurya vyawo mu chihanya.+
26 Mphyayi+ ni vyamoyo vyambura nkhongono,
Kweni zikuzenga nyumba zawo mu majalawe.+
27 Zombe+ lilije themba,
Kweni lose likundonda makoraghene.+
28 Beleŵeza+ wakudemelera na malundi ghake,
Ndipo wakunjira mu nyumba ya themba.
29 Pali vinthu vitatu ivyo kendero kawo nkhakukondweska,
Vinayi ivyo vikunotha pakwenda:
30 Nkhalamu, njankhongono chomene pa vikoko vyose,
Iyo yikuwelera yayi ku waliyose.+
31 Ntcheŵe yakuzengera, pepe,
Na themba ilo ŵasilikari ŵake ŵali nalo.
32 Usange wajikwezga chifukwa cha uchindere,+
Panji usange waghanaghana kuti ujikwezge,
Ŵika woko pa mulomo wako.+
33 Pakuti para mwachukucha mkaka uzgokenge chambiko,
Para mwafyenya mphuno ndopa zifumenge,
Ntheura para mwawuska ukali paŵenge mbembe.+
Tumizgani
Tumizgani
Zintharika 30
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=20&Chapter=30&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D20%26Chapter%3D30%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NKHANI MU VITHUZITHUZI
Nkhani mu Vithuzithuzi
Yosefe Wakaponoska Ŵanthu
Koperani nkhani iyi na kuŵerenga vya Yosefe, uyo Yehova wakamugwiliskira ntchito kuponoska mtundu wose.
Vinyake
Ŵaisrayeli Ŵakapanga Tholi la Golide
Ŵaisrayeli ŵakapanga tholi. Ŵakatenge tholi ili likwimira Chiuta, kweni kasi Chiuta wakakondwa navyo?
Mozesi Wakakulira ku Eguputo
Chifukwa wuli Mozesi amama ŵake akamuŵikira mu Mlonga wa Nayelo? Sambira vya Mozesi, banja lake, na mwana mwanakazi wa Farawo.
Rahabi Wakapulikira Ivyo Wakaphalirika
Banja limoza pera ndilo likapona apo viliŵa vya Yeriko vikawa.


text:
Mozesi wakukhumba kuwona uchindami wa Yehova (12-23)
33 Yehova wakayowoyaso na Mozesi, kuti: “Wuka, ufumepo pano na ŵanthu awo ukaŵalongozga kufuma mu charu cha Eguputo. Mulute ku charu icho nkhalapa kwa Abrahamu, Yisake, na Yakhobe kuti, ‘Nizamuchipeleka ku mphapu* yako.’+2 Nitumenge mungelo panthazi pako+ na kuchimbizga Ŵakenani, Ŵaamori, Ŵahiti, Ŵaperizi, Ŵahivi, na Ŵayebusi.+3 Kwelera ku charu icho mukwenda mkaka na uchi.+ Kweni ine nilutenge namwe yayi, chifukwa ndimwe ŵanthu ŵa singo yinonono,*+ mzile nimumarani mu nthowa.”+4 Ŵanthu ŵakati ŵapulika mazgu ghakofya agha, ŵakamba kulira. Pakaŵavya munthu uyo wakavwara vitoweskero vyake.5 Yehova wakati kwa Mozesi: “Phalira Ŵaisrayeli kuti, ‘Ndimwe ŵanthu ŵa singo yinonono.*+ Mu kanyengo kachoko waka ningenda pakati pinu na kumumarani.+ Sono vulani vitoweskero vinu apo nkhughanaghanira ivyo ningachita namwe.’”6 Ntheura, kwambira pa Phiri la Horebu, Ŵaisrayeli ŵakaleka kuvwara* vitoweskero vyawo.7 Sono Mozesi wakatora hema lake na kulijintha kuwaro kwa msasa, pataliko na msasa. Ndipo wakalithya zina lakuti chihema chakukumanamo. Waliyose uyo wakakhumbanga kufumba kwa Yehova+ wakafumanga kuwaro kuluta ku chihema chakukumanamo, icho chikaŵa kuwaro kwa msasa.8 Para Mozesi wakufuma mu msasa kuluta ku chihema, ŵanthu wose ŵakawukanga na kwimilira pa mulyango wa mahema ghawo, ndipo ŵakadodoliskanga Mozesi m’paka wanjire mu chihema.9 Para Mozesi wanjira waka mu chihema, mzati wa bingu+ ukakhiranga na kwimilira pa mulyango wa chihema uku Chiuta wakuyowoya na Mozesi.+10 Para ŵanthu wose ŵawona mzati wa bingu ukwimilira pa mulyango wa chihema, waliyose wakawukanga na kusindama pa mulyango wa hema lake.11 Yehova wakayowoyanga na Mozesi maso na maso,+ nga umo munthu wangayowoyera na munthu munyake. Para wawerako ku chihema, Joshuwa+ mwana wa Nuni, uyo wakaŵa muteŵeti ndiposo mulinda wake,+ wakawukangapo yayi pa chihema.12 Sono Mozesi wakati kwa Yehova: “Wonani, mukuniphalira kuti, ‘Longozga ŵanthu aŵa,’ kweni mundanimanyiske uyo mumutumenge kuti walute nane. Kweniso mwati, ‘Nkhukumanya na zina,* ndipo wasanga uwemi pamaso pane.’13 Nkhumuŵeyani, usange nasanga uwemi pamaso pinu, nimanyiskani nthowa zinu,+ mwakuti nimumanyani na kulutilira kusanga uwemi pamaso pinu. Kweniso kumbukani kuti mtundu uwu mbanthu ŵinu.”+14 Ntheura Chiuta wakati: “Ine* nilutenge nawe+ ndipo namukupumuzga.”+15 Mozesi wakati kwa iyo: “Usange imwe* mukuluta nase yayi, mbwenu kutiwuskapo yayi pano.16 Ntchivichi icho chilongorenge kuti ine nasanga uwemi* pamaso pinu, ine pamoza na ŵanthu ŵinu? Asi para mwaluta nase+ ndipo ine na ŵanthu ŵinu tiŵenge ŵakupambana na ŵanthu ŵanyake wose pa charu chapasi?”+17 Yehova wakati kwa Mozesi: “Nichitengeso chinthu icho wapempha, chifukwa wasanga uwemi pamaso pane ndipo nkhukumanya na zina.”18 Penepapo Mozesi wakati: “Nkhumuŵeyani, nilongorani uchindami winu.”19 Kweni iyo wakati: “Nendeskenge uwemi wane wose pamaso pako, ndipo nipharazgenge zina la Yehova panthazi pako.+ Nichitirenge uwemi munthu uyo nakhumba kumuchitira uwemi, na kulongora lusungu kwa uyo nakhumba kumulongora lusungu.”+20 Kweni wakatiso: “Chisko chane ungachiwona yayi, chifukwa palije munthu uyo wangawona chisko chane na kuŵa wamoyo.”21 Yehova wakatiso: “Wona, pafupi na ine pali malo. Ukhale pa jalawe.22 Para uchindami wane ukujumpha, nikuŵikenge ku mphanji ya jalawe, ndipo nikubenekelerenge na woko lane m’paka nijumphe.23 Pamanyuma niwuskengeko woko lane, ndipo iwe uwonenge msana wane. Kweni chisko chane uchiwonenge yayi.”+


text:
MUTU 17
“Jizengani pa Chipulikano Chinu Chituŵa Nkhanira”
“Jizengani pa chipulikano chinu chituŵa nkhanira . . . Mujisungilire mu chitemwa cha Chiuta.”
1, 2. Kasi ni ntchito wuli ya kuzenga iyo muli nayo, ndipo chifukwa wuli ntchakuzirwa kughanaghanira umo mulimo winu uŵirenge?
TIYELEZGERE kuti mwatangwanika chomene na ntchito ya kuzenga. Ntchito iyi mukamba nkhanyengo ndipo mugwirenge kwa nyengo yitali. Kufika sono, mwawona kuti ntchito iyi njinonono kweni njakukhorweska. Mwaŵikapo mtima kuti mulimose umo vingaŵira, mugongowenge yayi panji kuchita ukata, chifukwa umo mulimo winu uŵirenge, vikhwaskenge umoyo winu, na munthazi mwinu wuwo. Chifukwa wuli? Chifukwa icho chikuzengeka ndimwe.
2 Msambiri Yuda wakalongosora kuti tikwenera kujizenga taŵene. Apo wakachiskanga Ŵakhristu kuti ‘ŵajisungilire mu chitemwa cha Chiuta,’ wakavumburaso mu mavesi agha chinthu icho chingawovwira kuchita nthena, wakati: “Jizengani pa chipulikano chinu chituŵa nkhanira.” (Yuda 20, 21) Kasi ni nthowa wuli zinyake izo mungajizengera kuti mukhozge chipulikano chinu mwakuti mukhalilire mu chitemwa cha Chiuta? Tiyeni tiwone vigaŵa vitatu vya ntchito ya kuzenga mwauzimu iyo muli nayo.
LUTILIRANI KUZENGA CHIPULIKANO PA MALANGO GHAURUNJI GHA YEHOVA
3-5. (a) Kasi Satana wakukhumba kumupuluskani kuti muwonenge wuli malango gha Yehova? (b) Kasi tikwenera kughawona wuli malango gha Chiuta, ndipo ichi chikwenera kukhwaska wuli umo tikujipulikira? Yowoyani chiyelezgero.
3 Chakwamba, tikwenera kukhozga chipulikano chithu mu malango gha Chiuta. Apo mwasambiranga buku ili, mwawona vinandi ivyo malango ghaurunji gha Yehova ghakuyowoya pa nkhani ya makhaliro. Kasi mukuviwona wuli vinthu ivi? Satana wakukhumba kumupuluskani kuti muwonenge nga kuti malango gha Yehova na fundo zake ni vyakufyenyerezga. Wagwiliskira ntchito nthowa iyi kufuma kale mu Edeni, apo wakawonera kuti njakovwira. (Genizesi 3:1-6) Kasi nthowa iyi yimupuluskaninge na imwe wuwo? Vinandi vikuthemba pa umo mukuwonera vinthu.
4 Wonani chiyelezgero ichi: Apo mukwenda pa malo ghakutowa chomene, mbwenu mukuwona luŵigho lutali lwakujanda kuti munthu waleke kuluta ku chigaŵa chinyake. Mukuwona kuti malo gha ku chigaŵa chinyake chira ngakutowa nkhanira. Pakwamba mungawona kuti luŵigho ulo lulije ntchito ndipo ŵakumunangirani waka wanangwa winu. Kweni apo mukulingizga ku chigaŵa chinyake chira, mukuwona nkhalamu yakofya yikupenjapenja nyama. Sono mukuwona kuti luŵigho ulu ntchivikiliro. Kasi chilipo chikoko chakofya icho chikumuŵendaŵendani? Mazgu gha Chiuta ghakuchenjezga kuti: “Sungilirani maghanoghano ghinu, muŵe maso. Mulwani winu Dyabulosi wakuyingayinga nga ni nkhalamu yakuwuluma, wakupenja munthu wakuti wamumilimitizge.”
5 Satana ntchikoko chakofya. Pakuti Yehova wakukhumba yayi kuti ise tiŵe nyama ya Satana, waŵika malango ghakutivikilira ku “mauryarya” ghanandi gha muheni. (Ŵaefeso 6:11) Ntheura nyengo yiliyose para tikughanaghanirapo pa malango gha Chiuta, tikwenera kughawona kuti ntchilongolero cha chitemwa cha Adada ŵithu ŵakuchanya. Para tingaghawona mu nthowa iyi, malango gha Chiuta ghativikilirenge na kutipa chimwemwe. Msambiri Yakobe wakalemba kuti: “Uyo wakulaŵisiska mu dango lakufikapo ilo nda wanangwa na kulutilira kulilondezga, waŵenge wakukondwa na ivyo wakuchita.”
6. Kasi nthowa yiwemi chomene yakuzengera chipulikano chinu mu malango ndiposo fundo zaurunji za Chiuta ni nji? Yowoyani chiyelezgero.
6 Kulondezga malango gha Chiuta ni nthowa yiwemi chomene yakuzengera chipulikano chithu mwa Mupi wa malango ndiposo mu vinjeru ivyo vikusangika mu malango ghake. Mwachiyelezgero, “dango la Khristu” likusazgapo languro la Yesu lakuti tisambizge ŵanji ‘vinthu vyose ivyo wali kutiphalira.’ (Ŵagalatiya 6:2; Mateyu 28:19, 20) Kweniso Ŵakhristu ŵakuliwona kuŵa lakuzirwa languro lakuti tiwunganenge pamoza kuti tisope na kuzengana. (Ŵahebere 10:24, 25) Malango gha Chiuta ghakutichiskaso kuti tilombenge kwa Yehova nyengo zose ndiposo kanandi waka kufumira pasi pa mtima. (Mateyu 6:5-8; 1 Ŵatesalonika 5:17) Apo tikulondezga malango agha, tikuwona makora kuti mbulongozgi wachitemwa. Para tikughapulikira tikuŵa ŵachimwemwe ndiposo ŵakukhorwa. Vinthu ivi vingasangikaso kunyake chara mu charu chino chakuzura na masuzgo. Peneapo mukulanguruka pa umo mwasangira chandulo chifukwa cha kupulikira malango gha Chiuta, asi chipulikano chinu mwa igho chikukhora?
7, 8. Kasi Mazgu gha Chiuta ghakusimikizgira wuli awo ŵakufipa mtima kuti panyake ŵatondekenge kulondezga nthowa yaurunji apo vyaka vikuluta?
7 Nyengo zinyake ŵanji ŵakufipa mtima kuti chiŵenge chinonono kudemelera ku malango gha Yehova apo vyaka vikuluta. Ŵakopa kuti panyake ŵatondekenge kughalondezga. Usange ndimo mukujipulikira, kumbukani mazgu agha: “Ine Yehova, ndine Chiuta winu, uyo wakumusambizgani kuti musange chandulo, uyo wakumulongozgani mu nthowa iyo mukwenera kwendamo. Muŵenge kuti mwapulikira malango ghane! Mphanyi mtende winu waŵa nga ni mlonga na urunji winu nga ni majigha gha nyanja.” (Yesaya 48:17, 18) Kasi muli kughanaghanirapo na kuwona umo mazgu agha ghaliri ghakukhwimiska?
8 Apa, Yehova wakutikumbuska kuti ndise tisangenge chandulo para timupulikirenge. Wakutilayizga vitumbiko viŵiri usange tachita nthena. Chakwamba, mtende withu uŵenge nga ni mlonga, ndiko kuti wabata, unandi, wambura kumara. Chachiŵiri, urunji withu uŵenge nga ni majigha gha nyanja. Usange mwimilira pa mlima na kuwonelera majigha ghakwiza na kuwelera, kwambura kukayika mukughanaghana kuti ndimo viŵirenge m’paka kunthazi kose. Mukumanya kuti majigha ghizenge nipera, kuthavukira pa mlima vyaka vinandi ivyo vikwiza. Yehova wakuti urunji winu ndimo uŵirenge. Para mukulimbikira kuŵa ŵakugomezgeka kwa iyo, mbwenu wazomerenge chara kuti mutondeke. (Ŵerengani Masalimo 55:22.) Kasi malayizgo ghakutora mtima agha ghakukhozga yayi chipulikano chinu mwa Yehova ndiposo malango ghake ghaurunji?
“TILIMBIKIRE KUTI TIŴE ŴAKUKHWIMA”
9, 10. (a) Chifukwa wuli kuŵa wakukhwima ntchilato chiwemi chomene ku Ŵakhristu? (b) Kasi kuwona vinthu mwauzimu kukovwira wuli munthu kuŵa wachimwemwe?
9 Chinthu chachiŵiri pa ntchito yithu ya kuzenga chikuvumbulika mu mazgu agha: “Tiyeni tilimbikire kuti tiŵe ŵakukhwima.” (Ŵahebere 6:1) Kuŵa wakukhwima ntchilato chiwemi chomene kwa Mkhristu. Mwakupambana na kuŵa wakufikapo, uko pasono ŵanthu ŵangaŵa nako yayi, kuŵa wakukhwima ntchilato icho munthu wangachifiska. Kweniso Ŵakhristu ŵakusanga chimwemwe chikuru chomene pakuteŵetera Yehova peneapo ŵakukhwima. Chifukwa wuli vili nthena?
10 Mkhristu wakukhwima ni munthu wauzimu. Wakuwona vinthu nga umo Yehova wakuviwonera. (Yohane 4:23) Paulosi wakalemba kuti: “Awo ŵakwenda mwakuyana na makhumbiro gha thupi, ŵakuŵika maghanoghano ghawo pa vinthu vya thupi, kweni awo ŵakwenda mwakuyana na mzimu, ŵakughanaghana vinthu vya mzimu.” (Ŵaroma 8:5) Para munthu wakuwona vinthu mwakuthupi wakusanga chimwemwe chichoko waka, chifukwa kanandi wakujighanaghanira yekha, wakuwona patali yayi, ndiposo mtima wake ukuŵa pa vinthu vyathupi. Kuwona vinthu mwauzimu kuli na chimwemwe chikuru, chifukwa munthu wakuŵika mtima pa Yehova, uyo ni “Chiuta wakukondwa.” (1 Timote 1:11) Munthu wauzimu wakukhumbisiska kukondweska Yehova ndipo wakusekelera nanga ni para wakuyezgeka. Chifukwa wuli? Viyezgo vikutipa mwaŵi wakulongolera kuti Satana ni mutesi ndiposo kuti tiŵe ŵarunji, na kukondweska Adada ŵithu ŵakuchanya.
11, 12. (a) Kasi Paulosi wakayowoyachi za “nkhongono . . . zakamanyiro” za Mkhristu, ndipo lizgu lakuti “kuzgoŵezga” likung’anamurachi? (b) Kasi thupi likwenera kuzgoŵezgeka wuli mwakuti liŵe lakukhwima kweniso kuŵa lakukhora?
11 Munthu wakuŵa wauzimu ndiposo wakukhwima para wakujizgoŵezga. Wonani vesi ili: “Chakurya chakukhoma ntcha ŵanthu ŵakukhwima, awo ŵali kuzgoŵezga nkhongono zawo zakamanyiro kupambaniska pakati pa chiwemi na chiheni.” (Ŵahebere 5:14) Apo Paulosi wakayowoyanga za “kuzgoŵezga” nkhongono zithu zakamanyiro, wakazunura lizgu la Chigiriki ilo likwenera kuti likayowoyekanga chomene mu vya maseŵero kale mu Girisi, chifukwa lingalembekaso kuti ‘kuzgoŵera nga ni nkhwantha ya maseŵero.’ Sono ghanaghanani waka umo kujizgoŵezga kwanthena kukwenera kuŵira.
12 Apo tikababikanga, mathupi ghithu ghakaŵa ghambura kusambizgika. Mwachiyelezgero, bonda wakumanya yayi uko mawoko panji malundi ghake ghalazga. Lekani bonda wakwendeska bweka kuko mawoko ghake, nanga nkhujitimba yekha ku maso, icho chikumukwiyiska ndiposo kumuzizwiska. Pachokopachoko, kwizira mu kuyezgelera, thupi lake likuzgoŵera. Mwana wakwamba kukhwaŵa, kufuma apo wakwenda, ndiposo kuchimbira. * Kweni wuli pakuyowoya za nkhwantha ya maseŵero? Para mukuwona munthu wanthena wakuduka na kugadabuka muchanya makoraghene ndiposo kwambura kutimbanizga, mukukayika yayi kuti thupi lake lili nga ni mashini. Unkhwantha uwu kuti ukiza wekha yayi, pakakhumbikwiranga maora ghanandi kuti munthu wazgoŵere kuchita nthena. Baibolo likuti kuzgoŵezga thupi kwanthena uku, kuli na “chandulo chichoko waka.” Ipo ntchakuzirwa chomene kuzgoŵezga nkhongono zithu zakamanyiro zauzimu.
13. Kasi tingazgoŵezga wuli nkhongono yithu yakamanyiro?
13 Mu buku lino, tadumbiskana vinandi ivyo vimovwiraninge kuzgoŵezga nkhongono zinu zakamanyiro mwakuti mulutilire kuŵa ŵakugomezgeka kwa Yehova pakuŵa munthu wauzimu. Ghanaghaniranipo chomene fundo izi na malango gha Chiuta ndipo lombani para mukughanaghana vyakuchita mu umoyo winu wa zuŵa na zuŵa. Pa chilichose icho mukukhumba kuchita, jifumbani kuti: ‘Kasi ni malango panji fundo wuli za mu Baibolo izo zikukolerana na nkhani iyi? Kasi ningazilondezga wuli? Ntchivichi chikondweskenge Adada ŵane ŵakuchanya?’ (Ŵerengani Zintharika 3:5, 6; Yakobe 1:5.) Chilichose icho muchitenge mwakuyana na fundo izo, chimovwiraninge kuti muzgoŵezge nkhongono yinu yakamanyiro. Kujizgoŵezga uku kumovwiraninge kuti muŵe munthu wauzimu nadi ndiposo kuti mulutilire kuŵa ntheura.
14. Kasi tikwenera kuŵa na njara wuli mwakuti tikure mwauzimu, kweni ni chenjezgo wuli ilo tikwenera kukumbuka?
14 Peneapo ntchamachitiko kuti munthu waŵe wakukhwima, kukura mwauzimu ntchinthu icho chikulutilira. Kukura kukuthemba pa chakurya. Lekani Paulosi wakati: “Chakurya chakukhoma ntcha ŵanthu ŵakukhwima.” Kuti muzenge chipulikano chinu mukwenera kulutilira kurya chakurya chakukhoma chauzimu. Para mukulondezga ivyo mukusambira, ndikuti mukulongora vinjeru, ndipo Baibolo likuti: “Vinjeru ntchinthu chakuzirwa chomene.” Ntheura tikwenera kuŵa na njara yanadi ya unenesko wakuzirwa uwo Adada ŵithu ŵakutipa. (Zintharika 8:11; 1 Petrosi 2:2) Kweni kumanya vinandi ndiposo kusanga vinjeru vya Chiuta ntchifukwa chakuti tiŵire ŵakujikuzga yayi. Tikwenera kujisanda taŵene nyengo na nyengo mzire kunotha panji mautechitechi ghanyake ghanjire na kukura mu mtima withu. Paulosi wakalemba kuti: “Lutilirani kupima usange muli mu chipulikano, lutilirani kuyezga umo imwe muliri.”
15. Chifukwa wuli chitemwa ntchakukhumbikwa kuti tikure mwauzimu?
15 Nyumba yingamara kuzengeka, kweni ntchito yikulutilira kuŵapo. Kupwelelera na kunozga nkhwakukhumbikwa, ndipo pangakhumbikwira kusazgirako vinyake peneapo vinthu vikusintha. Kasi tikwenera kuchita vichi mwakuti tiŵe ŵakukhwima ndiposo kulutilira kuŵa ŵauzimu? Padera pa vyose, tikwenera kuŵa na chitemwa. Tikwenera kusazgirako chitemwa chithu kwa Yehova ndiposo ku Ŵakhristu ŵanyithu. Usange tilije chitemwa, vyose ivyo tikumanya ndiposo milimo iyo tikuchita viŵenge vyawaka, viŵenge nga ntchiwawa chawakawaka. (1 Ŵakorinte 13:1-3) Na chitemwa, tingaŵa Ŵakhristu ŵakukhwima ndipo tingalutilira kukura mwauzimu.
ŴIKANI MTIMA WINU PA CHIGOMEZGO ICHO YEHOVA WAKUPELEKA
16. Kasi Satana wakufwindilizga maghanoghano wuli mu ŵanthu ndipo ntchivikiliro wuli icho Yehova wakutipa?
16 Tiyeni tiwoneso chinthu chinyake chakukhumbikwa pa ntchito yinu ya kuzenga. Kuti mujizenge mwaŵene kuŵa mulondezgi wanadi wa Khristu, mukwenera kuŵa maso na umo mukughanaghanira. Satana, muwusi wa charu chino, ni nkhwantha pakupusika ŵanthu kuti ŵaŵe na maghanoghano ghaheni, kukayika, kuleka kugomezga, ndiposo kwenjerwa. (Ŵaefeso 2:2) Kaghanaghaniro kanthena aka nkhakofya chomene kwa Mkhristu nga umo vikuŵira na nyumba ya makuni ghakuvunda. Chakukondweska ntchakuti Yehova wakutipa chigomezgo, icho ntchilwero chakuzirwa chakutivikilira.
17. Kasi Mazgu gha Chiuta ghakulongora wuli kuti chigomezgo ntchakuzirwa?
17 Baibolo likuzunura vyankhondo vyauzimu vyakupambanapambana ivyo tikukhumbikwira pakulimbana na Satana ndiposo charu chino. Chigaŵa chakuzirwa chomene pa vyankhondo ivi ntchisoti, “chigomezgo cha chiponosko.” (1 Ŵatesalonika 5:8) Mu nyengo yakale, msilikari wakamanyanga kuti wangakaŵa yayi kukomeka pa nkhondo para walije chisoti. Kanandi chisoti chikaŵanga chachisulo ndipo ŵakachikhozganga na mugululuzi wachikumba. Chisoti ichi chikawovwiranga kuti vilwero vinandi ivyo vikaponyekanga ku mutu viponyokenge waka kwambura kumupweteka. Nga umo chisoti chikuvikililira mutu, chipulikano chingavikilira mtima na maghanoghano ghinu.
18, 19. Kasi Yesu wali kutipa chakuwonerapo wuli pa nkhani ya kusungilira chigomezgo, ndipo ise tingamuyezga wuli?
18 Yesu wakapeleka chakuwonerapo chiwemi chomene pa kusungilira chigomezgo. Kumbukani ivyo wakazizipizga pa usiku waumaliro mu umoyo wake wa pa charu chapasi. Mubwezi wake wakamwendera mphiska chifukwa cha ndalama. Munyake wakakana kuti wakumumanya. Ŵanyake ŵakamusida na kuchimbira. Ŵanthu ŵakwake ŵakamuzgokera, ŵakalomba kuti wafwe mwakuyuzgika na ŵasilikari ŵa Ŵaroma. Tingayowoya kuti Yesu wakakumana na viyezgo vyakofya kuluska ivyo ise tingakumana navyo. Kasi ntchivichi chikamovwira? Lemba la Ŵahebere 12:2 likuzgora kuti: “Chifukwa cha chimwemwe icho chikaŵikika panthazi pake, wakazizipizga khuni lakusuzgikirapo, wakasulako soni, ndipo wakhala pasi ku woko lamalyero la chitengo cha Chiuta.” Yesu wakaluwa chara “chimwemwe icho chikaŵikika panthazi pake.”
19 Kasi ntchimwemwe wuli icho chikaŵikika panthazi pa Yesu? Iyo wakamanya kuti para wazizipizga, wawovwirengepo pa kutuŵiska zina lituŵa la Yehova. Kweniso wapelekenge ukaboni ukuru wakuti Satana ni mutesi. Chigomezgo ichi ndicho chikapa Yesu chimwemwe chikuru kuluska chinthu chinyake chilichose. Ndiposo wakamanya kuti Yehova wamutumbikenge chifukwa cha kugomezgeka kwake, kuti panthazi pake pali nyengo yiwemi apo wazamukhalaso lumoza na Awiske. Yesu wakaŵika mtima wake pa chigomezgo chakukondweska ichi mu nyengo yose yiheni yira. Nase ndimo tikwenera kuchitira. Nase tili na chimwemwe icho chaŵikika panthazi pithu. Yehova watichindika na mwaŵi wa kovwirapo pa kutuŵiska zina lake likuru. Tingalongora kuti Satana ni mutesi para tingasankha Yehova kuŵa Muwusi withu ndiposo kujisungilira taŵene makoraghene mu chitemwa cha Adada ŵithu, nanga tingakumana na viyezgo wuli.
20. Ntchivichi chingamovwirani kuti muŵe na maghanoghano ghawemi ndiposo chigomezgo?
20 Yehova wakukhumba waka kuŵapa njombe ŵateŵeti ŵake ŵakugomezgeka yayi, kweni wali muchanya kuchita nthena. (Yesaya 30:18; ŵerengani Malaki 3:10.) Wakukondwa kuŵapa ŵateŵeti ŵake vyakwenelera ivyo mtima wawo ukukhumba. (Masalimo 37:4) Ntheura ŵikani maghanoghano ghinu pa chigomezgo icho chili munthazi mwinu. Mungaŵanga na maghanoghano ghaheni, ghakuvunda, na ghakubendera gha charu cha Satana yayi. Usange mwawona kuti mzimu wa charu ukunjira mu mtima panji maghanoghano ghinu, lombani Yehova kwambura kuleka kuti muŵe na “mtende wa Chiuta uwo ukuluska maghanoghano ghose.” Mtende wakufuma kwa Chiuta uwu usungilirenge mtima winu na maghanoghano ghinu.—Ŵafilipi 4:6, 7.
21, 22. (a) Kasi ntchigomezgo wuli chapadera icho ŵa “mzinda ukuru” ŵali nacho? (b) Ntchigomezgo wuli Chachikhristu icho chikumutorani mtima chomene, ndipo mwaŵikapo mtima kuchitachi?
21 Muli na chigomezgo chakukondweska chomene chakwenelera kuchighanaghanira. Usange ndimwe yumoza wa “mzinda ukuru,” uwo uzamufuma “mu suzgo yikuru,” ghanaghanirani za umoyo uwo muzamuŵa nawo sonosono apa. (Chivumbuzi 7:9, 14) Pakuti Satana na viŵanda vyake kuzamuŵavya, muzamusanga chipumulo icho pasono ntchakusuzga kuchighanaghanira. Nakuti ni njani wa ise uyo wali kuŵapo na umoyo wambura masuzgo ghakufuma kwa Satana? Para masuzgo ghazakafumapo, kuzamuŵa chimwemwe chikuru chomene pakuzgora charu chapasi kuŵa paradiso mwakulongozgeka na Yesu ndiposo ŵanthu 144,000 awo ŵamuwusa nayo lumoza kuchanya. Tikukondwa chomene na chilindizga cha kuzakawona kuti matenda ghose na maulwari ghakumara, kupokelera ŵakutemweka ŵithu kufuma ku malaro, kuŵa na umoyo umo Chiuta wakakhumbiranga kuti tikhalirenge. Apo tikusintha kuti tiŵe ŵakufikapo, tizamusanga njombe yinyake yikuru chomene. Njombe iyi ni iyo yili pa Ŵaroma 8:21 ya “kuŵa na wanangwa wauchindami wa ŵana ŵa Chiuta.”
22 Yehova wakukhumba kuti musange wanangwa ukuru uwo mundawuwonepo nakale. Nthowa yakusangira wanangwa uwu yagona pa kupulikira. Asi ntchakwenelera kuti sono mulimbikirenge kupulikira Yehova zuŵa na zuŵa? Ipo mulimose umo vingaŵira, lutilirani kujizenga pa chipulikano chinu chituŵa nkhanira, mwakuti mukhalilire mu chitemwa cha Chiuta muyirayira wose.
^ ndime 12 Ŵasayansi ŵakuti tikuŵa na kanthu kanyake (kakuchemeka kuti proprioception) ako kakovwira kuti thupi lithu lijimanyenge umo liliri ndiposo apo malundi na mawoko vili. Mwachiyelezgero, kanthu aka kakumovwirani kuti mukuŵenge mawoko uku mwasizimira. Munthu munyake mulara uyo wakaŵa mulwari wakaŵavya kanthu aka ndipo wakatondekanga kwimilira, kwenda, nanga nkhukhazikika.
Manyani Vinandi
Yezgani Chipulikano Chawo
Kasi nkhani za ŵanalume na ŵanakazi ŵachipulikano awo ŵakuzunulika mu Baibolo zingatovwira wuli?


text:
VYAKOVWIRA MABANJA | NTHENGWA
Kasi Mukudumbiskana Wuli Para Pali Suzgo?
Mungachita dawunilodi
SUZGO
Kasi para imwe na mfumu panji muwoli winu mukudumbiskana vya suzgo linyake, paumaliro vinthu vikunangikirathu kuluska pakwamba? Para ndimo vikuŵira, vilipo vyakuti mungachita kuti vinthu viŵenge makora. Kweni chakwamba, mukwenera kumanya kuti ŵanalume na ŵanakazi ŵakupambana pa nkhani ya kudumbiskana. *
IVYO MUKWENERA KUMANYA
Kanandi ŵanakazi ŵakutemwa kuti ŵayowoye dankha suzgo pambere ŵandapulike umo ŵangalimazgira. Nakuti nyengo zinyake para ŵayowoya waka, mbwenu nkhani yamalira papo.
Sirppa * wakati: “Nkhujipulika makora para naŵaphalira afumu ŵane ivyo vili mu mtima wane kweniso para namanya kuti ŵanipulikiska. Para nayowoya waka, pakujumpha na nyengo wuwo yayi, mbwenu ku mtima pepu.”
Ae-Jin wakati: “Para nindaŵalongosolere afumu ŵane ivyo vili mu mtima, vikunisuzga kuti niluweko suzgo ilo lilipo. Kweni para nayowoya waka, mbwenu ku mtima vyafumako.”
Lurdes wakati: “Vikuŵa nga umo ŵakuchitira ŵapolisi. Para nkhuyowoya, nkhusanda kalikose kuti nimanye icho chambiska suzgo.”
Kanandi ŵanalume ŵakughanaghana waka umo ŵangamazgira suzgo ilo laŵapo. Ichi ntchakupulikikwa, chifukwa para suzgo lamara, mwanalume wakujiwona kuti ni mwanalume nadi. Nakuti kumazga masuzgo ni nthowa yimoza iyo mwanalume wakukhumba kulongolera muwoli wake kuti wakwenera kumugomezga. Lekani ŵanalume ŵakutindikika usange ŵawoli ŵawo ŵakukhumba viŵi yayi kuti ŵaŵaphalire umo ŵangamazgira masuzgo. Mwanalume munyake zina lake Kirk, wakati: “Icho chikunizizika ntchakuti munthu wovwiri wakuwukhumba yayi, kweni wakukuphalira suzgo.”
Buku linyake likuchenjezga kuti: “Pulikiskani pambere mundapeleke ulongozgi. Pambere mundayowoye icho chingawovwira, mulongorani muwoli winu kuti mwapulikiska ivyo wayowoya ndipo namwe vyamukhwaskani. Nyengo zinyake icho muwoli winu wakukhumba ntchakuti imwe mumupulikizge waka mbwenu. Wakukhumba kuti mumuphalire chakuchita yayi.”
IVYO MUNGACHITA
Ŵafumu: Sambirani kutegherezga na kupulikiska. Mwanalume munyake zina lake Tomás wakuti: “Nyengo zinyake para napulika ivyo muwoli wane wayowoyanga, nkhughanaghana kuti, ‘So vyawovwira vichi nthe?’ Kweni kanandi ndivyo muwoli wane wakukhumba, kuti nimupulikizge waka.” Stephen nayo wakukolerana nayo fundo iyi. Iyo wakuti: “Nkhuwona kuti vikuŵa makora para muwoli wane namuleka kuti wayowoye vyose ivyo vili ku mtima wake kwambura kumudumulizga. Kanandi para wamara waka kuyowoya, mbwenu wakuniphalira kuti wakujipulika makora.”
Yezgani kuchita ichi: Ulendo wasono para mukudumbiskana vya suzgo na muwoli winu, lekani kuchimbilira kuyowoya icho chingawovwira. Mulaŵiskani kumaso, ndipo tegherezgani chomene ivyo wakuyowoya. Mungakuntchira mutu kulongora kuti muli lumoza. Werezganipo fundo yinyake iyo wayowoya kulongora kuti mwapulikiska. Mwanalume munyake zina lake Charles wakati: “Nyengo zinyake muwoli wane wakukhumba waka kumanya kuti nkhumupulikiska kweniso kuti nili ku chigaŵa chake.”—Fundo ya mu Baibolo: Yakobe 1:19.
Ŵawoli: Ŵaphalirani ŵafumu ŵinu ivyo mukukhumba. Mwanakazi munyake zina lake Eleni wakuti: “Nyengo zinyake tikukhazga waka kuti ŵafumu ŵithu ŵamanyenge icho tikukhumba. Kweni tikwenera kuŵaphalira waka icho tikukhumba.” Ynez wakusachizga umo wangayowoyera, wakuti: “Ningati, ‘pali chinthu chinyake icho chikunisuzga mu mtima, ndipo nkhukhumba kuti muchipulike waka. Nkhukhumba kuti munovwire yayi, kweni nkhukhumba waka kuti mupulike ivyo vili mu mtima wane.’”
Yezgani kuchita ichi: Usange mfumu winu wakuchimbilira kumuphalirani icho chingawovwira, lekani kughanaghana kuti walije navyo ntchito ivyo mwayowoya. Vingachitika kuti wakukhumba kumovwirani. Mwanakazi munyake zina lake Ester wakuti: “M’malo mwa kukwiya, nkhuyezga kupulikiska kuti mfumu wane wakunighanighanira ndipo wakukhumba nadi kutegherezga, kweniso kuti wakukhumba kunovwira.”—Fundo ya mu Baibolo: Ŵaroma 12:10.
Mose ŵaŵiri: Kanandi tikutemwa kuchitira ŵanyithu umo nase tikukhumba kuti ŵatichitire. Kweni kuti mudumbiskane makora masuzgo, mukwenera kumanya umo mfumu panji muwoli winu wakukhumbira kuti muchitirenge nayo. (1 Ŵakorinte 10:24) Mwanalume munyake zina lake Miguel wakuti: “Para ndimwe mfumu, mutegherezgenge para muwoli winu wakuyowoya. Para ndimwe muwoli, nyengo zinyake mupulikenge para mfumu winu wakumuphalirani ivyo vingawovwira.” Para waliyose wakuyezga kupulikiska munyake, mose mukukondwa.”—Fundo ya mu Baibolo: 1 Petrosi 3:8.
Manyani Vinandi
Gomezgani Ciuta Kuti Muŵe Ŵakukondwa mu Nthengwa
Kujifumba mafumbo ghaŵiri kungamovwirani kuti vinthu visinthe mu nthengwa yinu.
Kasi Mungachita Wuli Kuti Muŵe Ŵakukondwa mu Nyumba Yinu?
Yehova wakukhumba kuti ŵanthu ŵakondwenge mu nyumba zawo. Mu Baibolo muli ulongozgi uwo ungawovwira ŵafumu, ŵawoli, ŵapapi, kweniso ŵana kuti ŵaŵe ŵakukondwa.


text:
Kasi Ningachita Wuli Para Chibwezi Chane Chikuti Tigonane?
Panji ungati: “Suzgo ni vichi kugonana waka? Asi ndivyo waliyose wakuchita?”
Ghanaghanirapo dankha!
Manya kuti: Ni wose yayi awo ŵakugonana para ŵali pa chibwezi.
Nyengo zinyake ungapulika kuti ŵanthu ŵakugonana para ŵali pa chibwezi. Ŵanthu ŵanyake awo ŵakachita kafukufuku ku America, ŵakasanga kuti ŵanyamata na ŵasungwana ŵaŵiri pa ŵatatu ŵaliwose, ŵakwamba vya kugonana pambere ŵandamalizge sukulu. Apa vikulongora kuti yumoza wakuŵa kuti wandayambe. Ntheura fundo njakuti ŵanyake ŵakukana.
Kasi awo ŵakugonana para ŵali pa chibwezi ŵakukumana na masuzgo wuli? Ŵakuchita kafukufuku ŵakasanga kuti pakuŵa masuzgo agha:
Ŵakudandawura. Ŵanyamata na ŵasungwana ŵanandi awo ŵakugonana pa chibwezi, ŵakudandawura chomene. Kanandi ŵakuyowoya kuti, ‘Nimanyenge mphanyi nkhazomera yayi.’
Ŵakugomezganaso yayi. Para ŵamara waka kugonana, waliyose wakujifumba kuti, ‘So ndikuti munthu uyu wagonanapo na ŵalinga?’
Ŵakukhuŵara. Ŵasungwana ŵanandi ŵakukhumba munthu uyo wangaŵavikilira. Ŵakukhumba yayi kuti munthu waŵaseŵereskenge waka nga ntchidoli. Ŵanyamata ŵanyake ŵakuwona kuti msungwana uyo wazomera kuti ŵagonane, ni muzeleza.
Manya kuti: Thupi lako ndakuzirwa chomene, ulichindikenge. Chiuta wakukanizga kugonana pambere ŵanthu ŵandatorane, ntheura londezga malango ghake. Para wazakatora panji kutengwa uzamuŵa mwanangwa kugonana na mfumu panji muwoli wako, ndipo uzamukondwa chomene. Kweniso uzamudandawurapo yayi na masuzgo agho ghakuŵapo para ŵanthu ŵakugonana pambere ŵandatore panji kutengwa.—Zintharika 7:22, 23; 1 Ŵakorinte 7:3.


text:
JULY 8, 2016
SRI LANKA
Umo Ŵakaboni ŵa Yehova Ŵakawovwilira Maji Ghakati Ghatutuka Chifukwa cha Chivula Chikuru ku Sri Lanka
COLOMBO, Sri Lanka—Chivula chikuru chikati chawa mu chigaŵa chapakati pa mapiri gha Aranayaka, ku Sri Lanka, mapiri ghakamba kudilimuka na kuwundira vikaya vyakufupi. Mapiri agha ghali pa mtundu wa makilomita pafupifupi 100 (mamayilosi 62) kufuma ku Colombo, uwo ni msumba ukuru wa charu cha Sri Lanka. Pa ngozi iyi, ŵanthu 100 ŵakafwa ndipo ŵanyake 350,000 ŵakasuzgika munthowa zakupambanapambana. Pa May 15, chivula chikuru chikamba kulokwa mu tawuni ya Kilinochchi ndipo chikalokwa kwa maora 24. [Vula iyi yikanjira pasi mamimita 373 (pafupifupi mayinchesi 15)] Boma likati iyi ni ngozi yikuru chomene kuchitika ku Sri Lanka kufuma apo kukaŵira tsunami mu 2004.
Ofesi ya Ŵakaboni ŵa Yehova ku Sri Lanka yikati palije Kaboni uyo wakafwa pa ngozi iyi, kuti waka Ŵakaboni pafupifupi 200 ŵakasoŵa pakukhala chifukwa nyumba zawo zikanangika. Nyumba ya Ufumu, panji kuti nyumba yakusoperamo, ku Kaduwela, iyo yili pa mtunda wa makilomita pafupifupi 15 (mamayilosi 9) kufuma ku Colombo, nayo yikabira mu maji, mamita ghaŵiri (mafiti 6).
Mwaluŵiro Ŵakaboni ŵa Yehova ŵakakhazikiska komiti yakovwira pa masoka kuti yovwire kusanga na kupeleka wovwiri wakwenelera ku ŵanthu awo ŵakhwaskika. Nyumba ya Ufumu ya ku Kotahena ndiyo ŵakasungirangamo katundu, nga ni maji, vyakuvwara, kweniso munkhwala. Ŵakaboni ŵanandi ŵakajipeleka pa ntchito yakovwira Ŵakaboni ŵanyawo kweniso ŵazengezgani ŵawo.
Nidhu David, muyowoyeri wa Ŵakaboni ŵa Yehova ku Sri Lanka, wakati: “Tikulutilira kulombera mabanja ghanandi agho ghasuzgika chifukwa cha ngozi iyi. Kweniso, tikovwira kunozga nyumba iyo zili kunangika, tikupeleka chakurya, na vyakuvwara. Ŵanthu ŵakulumba chomene mtima wakujipeleka uwo Ŵakaboni ŵa Yehova ŵalongora pa nyengo ya masuzgo iyi.”
Mungayowoya na:
International: David A. Semonian, Ofesi ya Chimanyisko, 1-718-560-5000
Sri Lanka: Nidhu David, 94-11-2930-444


text:
Kasi Ŵakaboni ŵa Yehova Ŵali Kufuma mu Tchalitchi Linyake la ku America?
Ofesi yikuru ya Ŵakaboni ŵa Yehova yili ku United States of America. Ndipouli, tili kufuma mu tchalitchi linyake yayi pa vifukwa ivi:
Ŵakaboni ŵa Yehova ŵakusopa umo Ŵakhristu ŵakwambilira ŵakasoperanga.
Ŵakaboni ŵa Yehova ŵakupharazga mu vyaru vyakujumpha 230. Ŵakugomezgeka ku boma la U.S. na maboma ghanyake. Kweni chakwamba, ŵakugomezgeka kwa Yehova Chiuta na Yesu Khristu.—Yohane 15:19; 17:15, 16.
Vyose ivyo tikusambizga ni vya mu Baibolo, ni vya mulongozgi wa chisopa wa ku United States yayi.—1 Ŵatesalonika 2:13.
Tikulondezga Yesu Khristu, munthu waliyose yayi.—Mateyu 23:8-10.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Uyo wali na chipulikano mwa Yesu wakuthereska charu (1-12)
-
Kugomezga lurombo (13-17)
-
Chenjerani na charu chiheni ichi (18-21)
5 Waliyose uyo wakugomezga kuti Yesu ni Khristu, wali kubabika na Chiuta,+ ndipo waliyose uyo wakutemwa Chiuta, wakutemwaso Yesu, mwana wa Chiuta.
2 Tikumanya kuti tikutemwa ŵana ŵa Chiuta+ para tikutemwa Chiuta na kulondezga malango ghake.
3 Pakuti ili ni ng’anamuro la kutemwa Chiuta lakuti tisungilire malango ghake,+ ndipo malango ghake ngazito yayi.+
4 Chifukwa waliyose uyo wali kubabika kufuma kwa Chiuta, wakuthereska charu.+ Chipulikano chithu ndicho chatovwira kuthereska charu.+
5 Kasi ni njani uyo wangathereska charu?+ Asi ni uyo wali na chipulikano kuti Yesu ni Mwana wa Chiuta?+
6 Yesu Khristu ndiyo wakizira mu maji na ndopa. Wakizira mu maji pera yayi,+ kweni mu maji na ndopa.+ Ndipo mzimu ndiwo ukuchitira ukaboni,+ pakuti mzimu mbunenesko.
7 Chifukwa pali ŵakaboni ŵatatu:
8 mzimu,+ maji,+ na ndopa.+ Ndipo vitatu ivi vikukolerana.
9 Usange tikupokelera ukaboni wa ŵanthu, ipo ukaboni wa Chiuta ngwakuluska. Chifukwa uwu mbukaboni uwo Chiuta wakupeleka, iyo wakuchitira ukaboni Mwana wake.
10 Munthu uyo wali na chipulikano mwa Mwana wa Chiuta, wapokera ukaboni. Munthu uyo walije chipulikano mwa Chiuta, wakuwona kuti Chiuta ni mutesi,+ chifukwa wandagomezge ukaboni uwo ukapelekeka, uwo Chiuta pakuŵa kaboni wachitira Mwana wake.
11 Ndipo uwu mbukaboni uwo wapelekeka, wakuti Chiuta wakatipa umoyo wamuyirayira,+ ndipo umoyo uwu uli mwa Mwana wake.+
12 Uyo wali na Mwana wali na umoyo uwu. Kweni uyo walije Mwana wa Chiuta, walije umoyo uwu.+
13 Nkhumulemberani vinthu ivi mwakuti mumanye kuti muli na umoyo wamuyirayira+ imwe muli na chipulikano mu zina la Mwana wa Chiuta.+
14 Ndipo ichi ntchigomezgo icho tili nacho mwa iyo,+ chakuti kanthu kalikose ako tingalomba mwakuyana na khumbo lake, wakutipulika.+
15 Nakuti usange tikumanya kuti wakutipulika pa kanthu kalikose ako tikulomba, tikumanyaso kuti tiŵenge navyo vinthu ivyo talomba, pakuti talomba kwa iyo.+
16 Usange munyake wawona mubali wake wakuchita kwananga uko kungamuchemera nyifwa yayi, wamulombere, ndipo Chiuta wamupenge umoyo,+ nkhunena awo ŵachita kwananga uko kukuŵachemera nyifwa yayi. Pali kwananga kunyake uko kukuchema nyifwa.+ Nkhumuzomerezga yayi kuti wamulombere pa kwananga uku.
17 Ubendezi wose nkhwananga,+ kweni nkhwananga kose yayi uko kukuchema nyifwa.
18 Tikumanya kuti munthu waliyose uyo ni mwana wa Chiuta wakuchita kwananga yayi, kweni uyo wali kubabika na Chiuta wakumuvikilira, ndipo muheni wakumukora yayi.+
19 Tikumanya kuti tili kufuma kwa Chiuta, kweni charu chose chikugona mu nkhongono za muheni.+
20 Kweni tikumanya kuti Mwana wa Chiuta wiza,+ ndipo watipa mahara mwakuti timumanye uyo ngwaunenesko. Ndipo kwizira mwa Mwana wake Yesu Khristu, tili mu umoza na iyo.+ Uyu ni Chiuta waunenesko na umoyo wamuyirayira.+
21 Mwatwana, kanani vikozgo.+
Tumizgani
Tumizgani
1 Yohane 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=62&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D62%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Nkhani Nambara 16: Yisake Wakatora Mwanakazi Muwemi
Kasi wamumanya mwanakazi uyo wali pa cithuzithuzi apa? Zina lake ni Rabeka. Ndipo mwanalume uyo wakuluta kukakumana nayo ni Yisake. Waŵenge muwoli wake. Kasi ici cikacitika wuli?
Abrahamu, wiske wa Yisake, wakakhumbanga kusangira mwana wake mwanakazi muwemi. Wakakhumbanga yayi kuti Yisake watore ŵanakazi ŵa mu Kenani, cifukwa ŵakasopanga ŵaciuta ŵautesi. Antheura Abrahamu wakacema muteŵeti wake na kumuphalira kuti: ‘Nkhukhumba kuti ulute uko ŵabali ŵane ŵakukhala ku Harani na kukamutolera mwanakazi mwana wane Yisake.’
Pa nyengo yeneyiyo muteŵeti wa Abrahamu wakatora ngamila khumi na kwenda ulendo utali. Wakati wafika pafupi na uko ŵabali ŵa Abrahamu ŵakakhalanga, wakimilira pa cisimi. Yikaŵa nyengo ya mise, nyengo yeneiyo ŵanakazi ŵa mu msumba ŵakizanga kuzakateka maji pa cisimi. Muteŵeti wa Abrahamu wakalomba kwa Yehova kuti: ‘Mwanakazi uyo watekenge maji gha ine na gha ngamila, mweneuyo ndiyo waŵenge muwoli wa Yisake.’
Mwambura kucedwa Rabeka wakiza kuzakateka maji. Penepapo muteŵeti wakamulomba maji gha kumwa, Rabeka wakamupa. Wakalutilira kuteka maji ghakukwanira ngamila zose. Iyi yikaŵa nchito yikuru comene cifukwa ngamila zikumwa maji ghanandi.
Rabeka wakati wamara kupeleka maji ku ngamila, muteŵeti wa Abrahamu wakafumba zina la ŵadada ŵake. Wakamufumbaso usange wangakagona ku nyumba kwawo. Iyo wakati: ‘Ŵadada ŵane mba Betuyeli, ndipo malo gha kugona ku nyumba kwithu ghaliko.’ Muteŵeti wa Abrahamu wakamanya kuti Betuyeli wakaŵa mwana wa Nahori, mukuru wa Abrahamu. Mwantheura wakajikama na kuwonga Yehova cifukwa ca kumulongozgera ku ŵabali ŵa Abrahamu.
Usiku wura muteŵeti wa Abrahamu wakaphalira Betuyeli na Labani mudumbu wa Rabeka cifukwa ico wakizira. Wose ŵakazomerezgana kuti Rabeka wangaluta nayo na kutorana na Yisake. Kasi Rabeka wakatipo wuli wakati wafumbika? Wakati, ‘Enya,’ wakukhumba kuluta. Antheura zuŵa lakulondezgapo ŵakakwera ngamila na kwamba ulendo utali wa kuwelera ku Kenani.
Ŵakafika nyengo ya mise. Rabeka wakawona mwanalume wakwenda mu munda. Wakaŵa Yisake. Wakakondwa comene kuwona Rabeka. Ŵamama ŵake ŵakaŵa kuti ŵafwa ndipo pakajumpha vilimika vitatu, ndipo wakaŵa wacali na citima. Yisake wakamutemwa comene Rabeka, ndipo wakaŵaso wakukondwa.
Genesis 24:1-67.
Mafumbo
- Kasi mwanalume na mwanakazi awo ŵali pa cithuzithuzi apa mbanjani?
- Kasi Abrahamu wakacitaci kuti wasangile mwana wake mwanakazi, cifukwa wuli?
- Ni mwauli umo lurombo lwa muteŵeti wa Abrahamu lukazgolekera?
- Kasi Rabeka wakazgora vici apo wakafumbika kuti watorane na Yisake?
- Nchivici cikapangiska Yisake kuti waŵeso wakukondwa?
Mafumbo ghanyake
- Ŵazgani Genesis 24:1-67.
Ni mikhaliro wuli yiwemi iyo Rabeka wakalongora apo wakakumana na muteŵeti wa Abrahamu pa cisimi? (Gen. 24:17-20; Zinth. 31:17, 31)
Kasi ni sambiro wuli ilo Ŵakhristu ŵakutorapo pa manozgero agho Abrahamu wakapangira Yisake? (Gen. 24:37, 38; 1 Kor. 7:39; 2 Kor. 6:14)
Nchifukwa wuli tikwenera kupatura nyengo yakuti tilangulukire nga ni umo wakacitira Yisake? (Gen. 24:63; Sal. 77:12; Fil. 4:8)
Manyani Vinandi
Rabeka Wakakhumbanga Kukondweska Yehova
Kasi tingacita wuli kuti tiŵe nga Rabeka? Ŵazga nkhani iyi kuti umanye vinandi vya Rabeka.


text:
Kasi Wakwimikana na Khristu Ni Njani?
Friedrich Nietzsche wa mu vyaka vya m’ma 1800 wakalemba buku la mutu wakuti The Antichrist. (Wakwimikana na Khristu)
Mafumu ghanyake kale ghakatenge ŵanyawo mbakwimikana na Khristu.
Martin Luther, mulongozgi wa tchalitchi la German Reformation, wakati ŵapapa mbakwimikana na Khristu.
MAZGU ghakuti “wakwimikana na Khristu” ngakumanyikwa chomene. Kasi wakwimikana na Khristu ni njani? Chifukwa wuli tikwenera kumumanya? Zgoro likusangika mu Baibolo ndipo mazgu agha ghakusangikamo kankhondi.
KASI WAKWIMIKANA NA KHRISTU NI NJANI?
Mpositole Yohane ndiyo wali kulemba mazgu ghakuti “wakwimikana na Khristu.” Iyo wakati: ‘Mwaŵana, sono ni ora laumaliro, ndipo nga ni umo mukapulikira, wakwimikana na Khristu wakwiza, na sono wuwo ŵaliko ŵakwimikana na Khristu ŵanandi; nakuti ndicho tikumanyira kuti ni ora laumaliro. Ŵakafumako kwa ise, kweni ŵakaŵa ŵamoza na ise chara. Kasi mutesi ni njani, asi ni uyo wakukana kuti Yesu ni Khristu? Wakwimikana na Khristu ni mweneyuyu, uyo wakukana Ŵadada na Mwana.’—1 Yohane 2:18, 19, 22.
Wakwimikana na Khristu ni ŵanthu wose awo ŵakusambizga kuti Yesu ni Chiuta kweniso ŵakubendezga ivyo Yesu wakasambizganga
Mu lemba ili muli mazgu ghakuti “ŵakwimikana na Khristu ŵanandi.” Mazgu agha ghakung’anamura kuti wakwimikana na Khristu ni munthu yumoza yayi, kweni ni gulu la ŵanthu. Ŵanthu aŵa ŵakuyowoya mautesi, ŵakususka kuti Yesu ni Khristu panji Mesiya kweniso ŵakusambizga ŵanthu kuti Yesu ni Chiuta. Ŵakupusika ŵanthu kuti iwo ni Khristu panji kuti ŵakwimira Khristu. Kweni pakuti ‘ŵali kufumako kwa ise,’ ŵakukana unenesko wa mu Baibolo. Mu lemba ili muliso mazgu ghakuti “ora laumaliro.” Mazgu agha ghakulongora kuti ŵanthu aŵa ŵakaŵako apo Yohane wakalembanga kalata yake. Iyi yikaŵa nyengo apo ŵapositole ŵanandi ŵakaŵa kuti ŵafwa.
Yohane wakachenjezga vya ntchimi zitesi, wakati: ‘Mazgu ghalighose ghakuyowoyeka mwa mzimu agho ghakuzomera kuti Yesu Khristu wakiza mu thupi ngakufuma kwa Chiuta, kweni mazgu ghalighose ghakuyowoyeka mwa mzimu agho ghakukana Yesu, ngakufuma kwa Chiuta chara. Nakuti agha ni mazgu ghakuyowoyeka mwa mzimu gha wakwimikana na Khristu agho mukapulika kuti ghakwiza, ndipo sono ghali mu charu kale.’ (1 Yohane 4:2, 3) Mu kalata yachiŵiri, Yohane wakati: ‘Ŵakupusika ŵanandi ŵanjira mu charu, ŵanthu awo ŵakuzomera chara kuti Yesu Khristu wakiza mu thupi. Uyu ngwakupusika na wakwimikana na Khristu.’ (2 Yohane 7) Ntheura, wakwimikana na Khristu ni ŵanthu wose awo ŵakusambizga kuti Yesu ni Chiuta na kubendezga ivyo Yesu wakasambizganga.
NTCHIMI ZITESI NA CHIKANAMALANGO
Yesu Khristu wakachenjezga ŵasambiri ŵake vya ntchimi zitesi, wakati: ‘Chenjerani na zintchimi zitesi izo zikwiza kwa imwe uku zavwara nga ni mberere, kweni mukati ni mphumphi zanjara.’ (Mateyu 7:15) Mpositole Paulosi nayo wakachenjezga Ŵakhristu ŵa ku Tesalonika, wakati: ‘Munthu wangamupusikaninge chara munthowa yiliyose, chifukwa lizenge chara m’paka chigaluka chize dankha ndipo munthu uyo ntchikanamalango wavumbukwe, mwana wa pharanyiko.’—2 Ŵatesalonika 2:3.
Ntchimi zitesi na ŵakugaluka ŵakaŵako kale mu mpingo Wachikhristu ndipo ŵakapuluskanga ŵanyawo. Aŵa na wose awo ŵakasambizganga utesi wakuyowoya vya Yesu Khristu, ndiwo Yohane wakati “ŵakwimikana na Khristu.” Yehova wakuŵatinkha ŵanthu aŵa, lekani Paulosi wakati ‘mbana ŵa pharanyiko.’
CHENJERANI NA “WAKWIMIKANA NA KHRISTU”
Kasi wakwimikana na Khristu waliko mazuŵa ghano? Enya. Pali magulu ghanandi gha ŵanthu awo ŵakwimikana na Khristu na kususka ivyo Yesu wakasambizganga. Ŵakupusika ŵanthu kuti ŵaleke kumanya makora Yehova Chiuta na Mwana wake, Yesu Khristu. Tikwenera kuchenjera chomene kuti ŵaleke kutipusika. Tiyeni tiwone nthowa ziŵiri izo ŵakupusika nazo ŵanthu.
Kwamba kale, matchalitchi ghakusambizga kuti kuli Ŵachiuta Ŵatatu mwa yumoza. Ŵakuti Adada na Mwana mbamoza. Ivi vikutimbanizga ŵanthu kuti ŵaleke kumanya makora Yehova Chiuta na Yesu Khristu. Ŵanthu ŵakutondeka kulondezga Yesu Khristu kweniso kuŵa paubwezi na Chiuta.—1 Ŵakorinte 11:1; Yakobe 4:8.
Matchalitchi ghakutimbanizgaso ŵanthu chifukwa mu Mabaibolo ghanandi ŵali kuwuskamo zina la Chiuta lakuti Yehova. Lekani ŵanthu ŵakutondeka kumanya makora Chiuta. Kweni mu Mabaibolo ghakale mukaŵa zina lakuti Yehova maulendo 7,000.
Ŵanthu awo ŵamanya zina la Chiuta, ŵakuŵa nayo paubwezi. Ndivyo vikachitikira Richard. Iyo wakalongosora ivyo vikachitika apo wakakumana na Ŵakaboni ŵa Yehova. Wakati: “Ŵakanilongora zina la Chiuta mu Baibolo. Nkhamanyanga yayi kuti wali na zina. Pakuti namanya zina lake, Yehova ni mubwezi wane.” Richard wakasintha nkharo yake kuti waŵe mubwezi wa Yehova.
Wakwimikana na Khristu wakamba ni kale kupusika ŵanthu. Baibolo likutovwira kumumanya makora. Tikumanya mautesi ghake ndipo tikupusikika yayi.—Yohane 17:17.
Manyani Vinandi
Kasi Charu Chili Pasi pa Mazaza gha Njani Chomenechomene?
Chifukwa wuli ntchakuzirwa kumanya uyo wakuwusa charu? Kasi kunthazi vinthu vizamuŵa wuli? Mazgoro ghakusangika mu Baibolo.
Kasi Baibolo Likuti Kuli Ŵachiuta Ŵatatu mwa Chiuta Yumoza?
Matchalitchi ghanandi ghakusambizga kuti kuli ŵachiuta ŵatatu mwa Chiuta yumoza. Kasi ndivyo Baibolo likusambizga?
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.